
			PROLOGI

			Musiikki tykyttää kuulokkeissa kovaa ja hypnoottisesti. Vieno tuuli pyyhkäisee puunoksien lomitse kevään ensimmäisten lehtien alkaessa puhjeta. Olen omassa maailmassani, ajatusteni kuplassa. Siksi en näe miestä. Ehdin tuskin havaita varjon takanani, kun käsivarsi jo kiertyy tiukasti ympärilleni. Käsi painuu suulleni ja jokin polttelee niskaani kuin ampiaisenpisto.

			Sitten kaikki tapahtuu nopeasti.

			Minut pakotetaan taaksepäin, ja hätäännys räjähtää rinnassani, kun pyristelen vastaan. Yritän huutaa, purra ja riuhtoa, mutta ote on liian tiukka. Pelko kasvaa, kun puutuminen leviää niskasta alas hartioihin ja käsivarsiin. Kädet lakkaavat tottelemasta ja sormet tuntuvat jäykiltä, vierailta, kuin ne eivät enää kuuluisi minulle. Pian on kuin kahlaisin syvässä vedessä, kun minua sysitään eteenpäin kuin tahdotonta lasta.

			Yrittäessäni kääntyä katsomaan, kuka tekee tämän minulle, suullani olevan käden ote tiukkenee. Näkökenttäni reunamilla välkähtelee ja sydämeni jyskyttää. Kiskon ilmaa keuhkoihini, mutta onnistun vetämään vain lyhyitä, pinnallisia henkäyksiä, ja paniikki voimistuu.

			Muutaman metrin päässä edessäni kiiltelee pakettiauton lakkapinta. Takaovi on auki, ja minä tajuan.

			Ei, ei, ei. Ei sinne.

			Kokoan viimeiset voimanrippeeni ja heilautan päätäni taaksepäin. Se osuu johonkin kovaan. Kuuluu ähkäisy, ja ote minusta höllenee hiukan. Riistäydyn vapaaksi, horjahdan eteenpäin ja lähden juoksemaan. Helpotuksen tunne katoaa kuitenkin nopeasti. Jalkani eivät kanna, vaan pettävät altani, ja maankamara lähestyy minua kuin hidastetussa filmissä.

			Kädet tarttuvat minuun taas ja kiskaisevat minut ylös. Kehoni kieltäytyy tottelemasta, mutta pääni on selkeä. Tiedän, mitä tulee tapahtumaan, mutta en voi tehdä mitään. Tai ehkä voinkin? Voin jättää jäljen itsestäni.

			Käteni ovat turtuneet, mutta onnistun kuin onnistunkin ujuttamaan yhden sormeni ohuen, kultaisen ranneketjuni alle. Kiskaisen ja tunnen, kuinka jokin rikkoutuu, ja koru putoaa ranteestani samalla hetkellä, kun minut heitetään autoon. Polveni iskeytyvät kovalle lattialle, ja irvistän kivusta.

			Kohottaessani katseeni näen sinertävän silmäparin mustan kommandopipon aukosta.

			”Älä…”

			Anelen sammaltavalla äänellä, joka ei kuulosta omaltani.

			Mutta ovi pamahtaa kiinni ja tulee pimeä.

		

	
		
			1

			Kuollut nainen makaa rannalla siinä, missä meri kohtaa maan. Lokin kirkaisu halkoo ilmaa, ja aallot huuhtovat hiljalleen ruumista. Hiussuortuvat ovat liimautuneet kalpeille, vahamaisille kasvoille. Silmät ovat avoimet ja tuijottavat mitään näkemättä harmaalle taivaalle. Vaaleanpunainen pusero myötäilee kurvikkaita muotoja, ja housunpuntit keinahtelevat laineiden tahtiin. Jalassa naisella on valkoiset, suolaveden liottamat lenkkikengät.

			Rikostarkastaja Björn Carlsson astelee ruumiin ympäri nähdäkseen sen toisesta suunnasta. Märkä hiekka imaisee hänen toisen kenkänsä, ja kylmää vettä tihkuu matalan varren yli.

			”Hitto”, Björn mutisee ja nostaa jalkaansa ravistaakseen sitä. ”Onko nainen maannut tässä jo pitkään?” Hän vilkaisee kelloa. Se on varttia vaille kahdeksan aamulla.

			Ruumiin viereen kyykistynyt rikospaikkatutkija kohottaa katseensa. Björn tunnistaa hupun alta katsovat pirteät, ruskeat silmät välittömästi. Ne kuuluvat Ellie Granathille. Hän ei ole nähnyt naista vähään aikaan, mutta eipä hänellä ole ollutkaan murhaa tutkittavanaan sitten marraskuun. Vain tavallista jengipaskaa, joka ei enää hetkauta ketään.

			Ellie pudistaa päätään. Asu kahisee hiljaa, kun hän nousee seisomaan.

			”Ei kovin pitkään”, tekninen tutkija sanoo ja nostaa kädet vyötäisilleen. ”Ruumis ei ole turvonnut, ja iho on ehjä lukuun ottamatta kyynärpäissä olevia naarmuja ja raapaisujälkeä pohkeessa. Hyönteiset tai linnut eivät ole vielä hyökänneet hänen kimppuunsa.”

			Ellien jatkaessa kuulostaa siltä kuin hän puhuisi itsekseen. ”Mutta vesi on kylmää, joten hajoaminen tapahtuu hitaasti.”

			Hän katsoo Björniä kuin muistaisi yhtäkkiä, että tämäkin on siinä. ”Yöstä asti, ehkä. Korkeintaan vuorokauden. Oikeuslääkäri saa vahvistaa arvioni.”

			Björn murahtaa. Hänen leukansa kiristyy, ja hän luo katseen pyöreille kiville ja mereen, joka levittäytyy hänen edessään tyynenä harmaan eri sävyissä. Huhtikuinen tuuli puhaltaa raa’asti. Hän maistaa suolan huulillaan, ja kasvoja kiristää.

			”Mistä hemmetistä hän on oikein tänne päätynyt?”

			Ellie seuraa Björnin katsetta. ”Vaikea sanoa, ehkä kallioilta. Ne saattaisivat selittää naarmut.” Hän kohauttaa olkapäitään. ”Mutta en tiedä. Hänet on yhtä hyvin voitu jättää tänne. Meidän pitää ottaa yhteyttä Ilmatieteen ja hydrologian laitokseen ja selvittää virtaukset, jotta saamme selville, miten ruumis on saattanut ajelehtia vedessä.”

			Björn kumartuu eteenpäin ja katsoo tutkivasti kuolleen naisen vasenta kättä, joka keinahtelee vedessä.

			”Ei sormusta?”

			”Ei itse asiassa mitään koruja.”

			”Entä vammoja, naarmujen lisäksi?”

			”Löytyy. Murtuma takaraivossa.” Ellie laskee kädet lanteilleen ja oikaisee selkänsä. ”Sen näyttää aiheuttaneen voimakas isku tylpällä esineellä. Tuollaista vammaa ei tule, jos lyö päänsä kallioon.”

			Björn nyökkää verkalleen.

			”Kyseessä saattaa siis olla ryöstömurha.”

			”Voi olla.” Ellie kuulostaa epäilevältä. ”Naisella on ranteissa jälkiä, jotka tutkin myöhemmin.”

			Björn kumartuu lähemmäs. Kalvakassa ihossa ei näy juuri mitään, mutta jos katsoo oikein tarkkaan, erottaa vaaleanpunaisia jälkiä, juuri niin kuin Ellie sanoo.

			”Onko hänet sidottu?”

			”Luulen niin.”

			”Selvä.” Björn oikaisee taas selkänsä. ”Vapaudenriisto siis. Voimakas isku takaraivoon. Korut viety ja ruumis heitetty mereen.”

			Hän antaa katseensa liukua tyhjällä uimarannalla, ja hänen huomionsa kiinnittyy ruohotasanteelle aivan metsänrajaan. Viisi ihmistä on kääntynyt katselemaan häntä. He tuijottavat kuin odottaisivat näkevänsä viihdettä. Björn mulkaisee heitä. Onnettomuusfriikkejä. Ihmisiä, jotka vainuavat tragedian ja kiirehtivät paikalle.

			Björn katselee taas lahtea. Kalliot muodostavat rannan ympärille suojaavan maljan. Hänen edessään avautuva ranta on matala. Varsinainen tenavaranta, jossa penskat pulikoivat kesäisin, rakentelevat hiekkalinnoja ja mussuttavat jäätelöä niin, että sitä valuu pitkin suupieliä. Aikaisemmin kalliot yhdisti toisiinsa puusilta, joka rajasi samalla rannan ja avomeren toisistaan, mutta nyt siltaa ei enää ole.

			Poliisin sinivalkoraitainen muovinauha lepattaa märkään hiekkaan isketyissä metallitikuissa. Björn kääntyy yhden virkapukuun ja huomioliiviin sonnustautuneen kollegan puoleen.

			”Hei, sinä siinä! Kuka hänet löysi?”

			Nuorimies osoittaa vähän matkan päässä seisovaa pariskuntaa. Heidän nenänsä ovat punaiset ja päät painuneet alas tuulessa.

			”Oletko ottanut heidän lausuntonsa?”

			”Olen.”

			”Ja?”

			”He asuvat lähellä, ja heillä on tapana käydä täällä aamukävelyllä ja katsella merelle. He näkivät ruumiin ja kiirehtivät sen luo. He totesivat naisen kuolleeksi.”

			”Huomasivatko he mitään muuta?”

			”Eivät.”

			Björn viittoo torjuvasti kädellään. ”Ota heidän yhteystietonsa ja lähetä heidät kotiin.”

			”Etkö halua puhua heidän kanssaan?” kollega kysyy yllättyneenä.

			”Siihen ei ole tarvetta.”

			Nuori poliisi epäröi hetken, mutta laskee sitten katseensa ja laahustaa tiehensä. Silmänurkastaan Björn näkee, kuinka nuorukainen puhuu pariskunnan kanssa. He levittelevät käsiään, ja poliisi osoittaa Björniä. Lyhyen sananvaihdon jälkeen he nyökkäävät ja poistuvat, mutta luovat sitä ennen vielä viimeisen katseen ruumiiseen.

			”Björn!” Ellien ääni halkoo tuulta. Björn kääntyy. Ellie on noussut seisomaan ja pitelee jotain etusormensa ja peukalonsa välissä. Jotain valkoista.

			”Tämä löytyi naisen taskusta.”

			”Mikä se on?” Björn kysyy ja rypistää otsaansa.

			”Matkalaukun osoitelappu, sellainen, jonka saa lentokentällä. Siinä on nimi: Sara Fors.”

			Greta Leikler tuntee itsensä likatahraksi Victoria Adrianin liidunvalkoisella sohvalla. Pomon ainutlaatuisessa toimistossa kaikki on kliinistä. Valkoista, puhdasta ja pölytöntä. Greta katselee ympärilleen ja miettii, kuten monta kertaa aikaisemminkin, miten hän, entinen sirkustaiteilija, jonka lapsuus ja nuoruus olivat varsin repaleiset, päätyi tänne. Agentiksi turvallisuusyritys VASAan.

			Hän nyppii rikkinäistä kynsinauhaa ja katsoo ikkunaan päin. Victoria seisoo sen edessä ja katselee harmaata aamua. Tuttuun tapaan pomolla on niin korkeat korot, että hän näyttää melkein normaalipituiselta. Victorialla on tiukka housupuku, hiukset ovat näyttävät ja vaaleat ja kynnet verenpunaiset ja pitkät. Pomo vihaa keskinkertaisuutta. Victoria haluaa erottua ja pukeutuu sen mukaan. Toisin kuin hän itse, Greta ajattelee ja antaa kätensä liukua hiuksillaan, joiden hän on antanut kasvaa jonkinlaiseksi olkapäille ulottuvaksi, muodottomaksi pehkoksi.

			Victorian kädessä oleva kahvikuppi kilahtaa lautaseen joka kerta, kun hän laskee sen alas. Hiljaisessa huoneessa ääni on hermostuttava. Pomo vilkaisee rannekelloaan kuin jokainen kuluva minuutti olisi pois jostain paljon tärkeämmästä.

			Yhtäkkiä ovi lennähtää auki. Greta toteaa helpottuneena, että sisään astuu hänen mentorinsa Albert Blom, jonka myötä painostava tunnelma laukeaa. Mies nyökkää Victorialle ja sitten Gretalle.

			”Miten sujuu?” Victoria kysyy.

			”Olen käynyt läpi toimeksiannon perusteet”, Albert vastaa soinnittomasti.

			Victoria nyökäyttää päätään.

			”Minkä toimeksiannon?” Greta ihmettelee

			Hänen äänensä kuulostaa tyyneltä, mutta kärsimättömyys kihelmöi hänen sisällään. Hänet on kutsuttu tänne ilman sen kummempia selityksiä, ja hän toivoo, että jotain olisi tekeillä. Siitä, kun hän viimeksi työskenteli kentällä, on kulunut melkein viisi kuukautta, ja hän tulee pian hulluksi, jos joutuu vain istumaan pöydän ääressä ja tekemään pelkkiä taustatutkimuksia. Hän haluaa ulos. Hän tahtoo tehdä jotain muuta kuin vain kököttää tietokoneen edessä. Sekin työ on tärkeää, mutta se ei sovi hänelle.

			”Sieppauksen”, Albert vastaa.

			Greta kumartuu eteenpäin sohvalla, kun Albert istuutuu ja laskee kädestään mukanaan tuomansa taulutietokoneen.

			”Viisitoistavuotias Adèle von Ceder katosi eilen ollessaan matkalla koulusta kotiin.”

			Greta säpsähtää kuullessaan nimen. Hän käännähtää nopeasti Victoriaan päin ja kohtaa tämän katseen. ”Näytit tytön ja perheen kuvan syksyllä. Muistan, että halusit minun katsovan tyttöä erityisen tarkkaan, mutta et koskaan kertonut miksi. Tiesitkö jotain jo silloin?”

			Victoria nyökkää ja ottaa pari askelta poispäin ikkunasta.

			”Pitää paikkansa, muistat aivan oikein”, pomo sanoo. ”Olimme marraskuussa mukana kilpailutuksessa, jossa oli kyse von Cederin perheen ja heidän Cederma-yrityksensä turvallisuudesta. Pyysin sinua katsomaan tytärtä, koska häneen kohdistui uhkakuva, ja halusin sinun tietävän, miltä hän näyttää, jos ottaisimme tehtävän hoitaaksemme.”

			Greta nyökkää hitaasti. Ehkä asia oli niin, mutta Victorian näyttäessä kuvaa Greta oli miettinyt, pyrkikö pomo kenties johonkin muuhun. Victoria ei ollut myöskään hiiskahtanut sanaakaan sen paremmin kilpailutuksesta kuin uhkakuvastakaan. Sen Greta olisi kyllä muistanut.

			Niin Victoria kuitenkin toimii. VASAn pomo jakaa alaisilleen vain tarpeellisena pitämänsä tiedon. Hän kertoo juuri sen verran kuin tehtävän suorittaminen vaatii. Ei enempää eikä vähempää.

			Jos otetaan huomioon kaikki firman kahdeksankymmentäkolme palkollista sekä ulkopuoliset konsultit, vain Albertilla on jokseenkin kattava kokonaiskuva toiminnasta. Kaikki muut ovat käytännössä juoksupoikia, vaikka ovatkin taitavia. He ovat tehokkaita ja hyväpalkkaisia, mutta korvattavissa.

			”Emmekä siis saaneet toimeksiantoa?” Greta kysyy.

			”Emme”, Victoria vastaa lyhyesti. ”Se meni Multisecille.”

			Greta tajuaa heti. Multisec on kilpailija, joka tarjoaa samanlaisia palveluja kuin VASA. Toimintametodit ovat samoja ja asiakaskunta varsin yhteneväistä. Victoria ei todellakaan pidä siitä, että he menettivät toimeksiannon. Ei ole kyse pelkästä tehtävästä, vaan myös kunniasta.

			”Mitä nyt on tapahtunut?” Greta kysyy.

			Victoria laskee kahvikuppinsa kirjoituspöydän kulmalle ja astelee kohti sohvaa. ”Von Cederin perhe on hoksannut erehdyksensä ja haluaa, että me otamme asian hoitaaksemme. Tästä hetkestä lähtien me huolehdimme kaikista turvallisuusasioista ja keskitymme tietysti täysillä tyttären etsintään.”

			Greta nyökkää. Hänen vatsaansa vihlaisee epämiellyttävästi, kun hän ajattelee, että viisitoistavuotias tyttö, lapsi vielä, on siepattu ja että tämä on luultavasti aivan kauhuissaan ja epätoivoinen. Kuvia vilahtelee Gretan mielessä: pelosta pyöristyneet silmät pimeässä, suulle painuva käsi, tukahdutetun huudon jälkeinen hiljaisuus. Greta työntää kauhukuvat kiireesti mielestään, mutta levottomuus jää möykyksi vatsaan.

			Hän kääntyy Albertin puoleen. ”Sanoit, että Adèlea kohtaan oli syksyllä uhkakuva. Mikä se oli?”

			”Hänellä oli vainooja.” Albert oikoo puvunhousujen prässin arpisilla käsillään. ”Multisec tarkisti henkilön, mutta totesi tämän harmittomaksi. Työlääksi ja vaivalloiseksi, toki, mutta täysin vaarattomaksi.”

			”Onko Multisec voinut erehtyä? Olisiko stalkkeri saattanut siepata tytön?”

			Albert nyökkää. ”Se on ensimmäinen asia, jonka selvitämme, mutta von Cederit eivät usko sitä, enkä itse asiassa minäkään. On kyse lähinnä siitä, että meidän täytyy poistaa hänet epäiltyjen listalta.”

			Greta nyökkää. Hän on esittänyt monta kysymystä, mutta ei ole vieläkään varma, mikä hänen roolinsa on. Jatkaako hän tutkimuksiaan tietokoneella, vai halutaanko hänen tekevän jotain muuta?

			”Mitä tahdotte minun tekevän?” hän kysyy ja kääntyy Victorian puoleen.

			”Tehtävä on Albertin, ja hän haluaa sinut mukaan tiimiin.”

			Greta vastaa Albertin ilmeettömään katseeseen, joka ei koskaan paljasta miehen ajatuksia. Hän on vilpittömän iloinen Albertin luottamuksesta, mutta myös itse tehtävästä. Se koskettaa häntä toden teolla, aivan toisin kuin varastetut veistokset, varastetut identiteetit ja numerot paperilla. Nyt on kyse ihmisestä. Lapsesta.

			”Sinulla on oleellista kokemusta”, Albert toteaa lyhyesti. ”Ja sinä olet meillä se, joka on viimeksi jäljittänyt kadonnutta nuorta naista.”

			Pitää paikkansa. Marraskuussa Greta sai ensimmäisen oman tapauksensa. Se oli ollut paperilla yksinkertainen. Hänen oli ollut määrä etsiä huutokauppakamarilta varastettu veistos ja viedä se takaisin. Juttu oli kuitenkin osoittautunut vaikeammaksi kuin kukaan heistä olisi arvannutkaan. Greta oli joutunut muun muassa etsimään kadonneen henkilön.

			”Ei poliisia?” hän kysyy.

			”Ei.”

			Greta ei ylläty. Tässä vaiheessa hän on jo oppinut, kuinka homma toimii. On varsin tavallista, että VASAn puoleen kääntyvät eivät halua sekoittaa poliisia juttuun. Siihen voi olla erilaisia syitä. Joskus poliisin työ ei johda minkäänlaisiin tuloksiin, toisinaan asiakkaalla on jotain salattavaa. Ei ole mitenkään harvinaista, että VASAn asiakkaat toimivat harmaalla alueella, niin laillisesti kuin eettisesti. VASAlle moiset asiat eivät ole yhtä merkittäviä kuin poliisille. VASAssa ei kysellä mitään, kunhan asiakas maksaa hyvin ja tehtävä vahvistaa turvallisuusyrityksen mainetta ongelmanratkaisijana. Päätös tehtävän vastaanottamisesta on kuitenkin aina Victorian.

			Juuri tämän tapauksen Greta arvelee kiinnostavan Victoriaa monestakin syystä. Asiakas on näkyvä ja tunnettu, hyvin varakas perhe. Lisäksi Victoria saa mahdollisuuden näpäyttää kilpailijaansa Multiseciä.

			”Ovatko sieppaajat ilmoittaneet itsestään?” Greta kysyy.

			”Ovat, kirjeitse”, Albert vastaa. ”Jos poliisiin otetaan yhteyttä, tyttö kuolee.”

			”Milloin kirje tuli?”

			”Myöhään eilen illalla. Kirje on labrassa analysoitavana. Sieppaajat kirjoittavat ilmoittavansa vaatimuksistaan.” Albert vaikenee pieneksi hetkeksi ja jatkaa sitten: ”Mukana oli myös valokuva Adèlesta.”

			Gretan vatsaa nipistää. ”Oliko tyttö kunnossa?” hän kysyy nopeasti.

			”Vaikea sanoa. Hän näytti nukkuvan, voi olla, että hänet oli huumattu. Mikään ei kuitenkaan viittaa siihen, että hän olisi loukkaantunut.”

			”Saanko nähdä kuvan?”

			Albert nyökkää ja käynnistää taulutietokoneensa. Muutaman napautuksen ja lyhyen selauksen jälkeen hän ojentaa laitteen Gretalle. Nuori tyttö makaa ilmeisesti lattialla olevalla patjalla. Hänen silmänsä ovat kiinni, hänellä on huopa päällään ja hänen kätensä on ristitty vatsalle. Greta suurentaa kuvaa.

			”Hän näyttäisi olevan kunnossa”, hän toteaa tarkastellessaan kasvoja tutkivasti. ”Ei näkyviä vammoja, punoittavaa leukaa ja suuta lukuun ottamatta. Punoitus saattaa johtua siitä, että sieppaajat ovat yrittäneet estää häntä huutamasta.”

			”Niin minäkin päättelin”, Albert sanoo. ”Huoneesta ei näy paljonkaan, mutta jos katsoo tytön pään taakse, siellä näyttää olevan tiiliseinä.”

			”Onko tyttö kellarissa?” Greta pohtii.

			Hän kohottaa päätään ja kohtaa Albertin katseen.

			”Se on mahdollista, jopa luultavaa”, mies toteaa. ”Sen lisäksi meillä ei kuitenkaan ole mitään, mistä lähteä liikkeelle.”

			Greta nojaa leukaa käteensä. ”Sieppaajat ovat siis ilmoittaneet itsestään, mutta eivät ole esittäneet muita vaatimuksia kuin poliisia koskevan kiellon?”

			”Juuri niin.”

			Greta kurtistaa otsaansa. ”Eikö se ole epätavallista?”

			”Onhan se”, Albert myöntää.

			Greta kääntyy Victoriaan päin. ”Onko perheellä teorioita siitä, keitä sieppauksen takana saattaisi olla?”

			”Stalkkeri on yksi”, Victoria vastaa. ”Mutta siihen teoriaan me emme siis usko. Kun ajatellaan perhettä, johon on isketty, motiivina on todennäköisesti klassisesti raha. Mutta kuten sanoit, on merkillistä, ettei minkäänlaista lunnasvaatimusta ole vielä esitetty, vaikka von Cederit ovat yksi Ruotsin rikkaimmista perheistä.”

		

	
		
			3

			Björn silittää ohjauspyörää kädellään. Hitto, miten hän onkaan kaivannut Camaroaan. Ovi on oiottu ja uusi sivuikkuna asennettu paikalleen sen jälkeen, kun typerä ferrarikuski yritti paeta ja törmäsi päätä pahkaa hänen autoonsa. Muistikuva rikkoutuvan lasin helinästä ja vääntyvän pellin kirskunasta vihloo Björniä yhä.

			Korjaamon kaveri oli väittänyt, että auton vauriot olisi helppo korjata. Se oli ollut paskapuhetta. Korjaus oli venynyt yli kuukaudella. Varaosia oli jouduttu odottamaan, joku oli ollut sairas, blaa, blaa, blaa. Aivan kuin se olisi ollut Björnin ongelma.

			Hän säätää ääntä kovemmalle, kun radiosta tulee Guns N’ Rosesin vanha kahdeksankymmentäluvun hitti ”Paradise City”, ja antaa kätensä liukua taas rattia pitkin. Vaikka tulihan siitä hänen ongelmansa. Hän joutui ajamaan korjausajan laina-autolla, mintunvihreällä, kaksipaikkaisella Smart Fortwolla. Sähkökotterolla. Aivan kuin olisi huristellut leikkiautolla. Björn värähtää muistellessaan sitä. Moiset muovilaatikot pitäisi lailla kieltää. Eivät ne ole autoja, ne ovat vitsi.

			Björn ajaa alle kahdessakymmenessä minuutissa Hovåsin uimarannalta keskellä kaupunkia sijaitsevaan poliisitaloon. Hän pysäköi auton, nousee ulos ja sytyttää savukkeen. Pilvipeite alkaa repeillä, ja aurinko pilkistää sen raosta ja jopa lämmittää. Björn vetää hitaasti savua keuhkoihinsa ja antaa itselleen luvan nauttia hetken. Kerrankin heillä oli tuuria ja uhrin henkilöllisyys varmistui nopeasti. Aina ei suinkaan ole niin. Joskus ruumis on niin vaurioitunut, runneltu tai vailla mitään erityispiirteitä, että tunnistamiseen menee päiviä, jopa viikkoja. Ja joskus, kun hammaskartta tai dna:kaan ei riitä, henkilöllisyys ei selviä koskaan.

			Björn katselee työtovereitaan etäältä, kunnes on polttanut savukkeensa loppuun, ja menee sitten sisälle. Hän kävelee suoraan kahvinkeittimen luo. Hän kaataa itselleen kupillisen, ottaa sen mukaan huoneeseensa ja laskee sitten kupin kirjoituspöydälle. Hän riisuu märät kenkänsä ja varistelee hiekan pois. Hän ottaa myös sukat jalastaan ja ripustaa ne patterille kuivumaan. Sitten hän nappaa pöytälaatikosta yhden kookospallon. Hän avaa rapisevan käärepaperin ja puraisee pehmeää herkkua nautinnollisesti. Hitto, miten ne toimivat yhä, vuosi toisensa jälkeen. Klassikko. Ei mitään terveysmoskaa, jossa on viikunaa ja paskaa, vaan ehtaa rasvaa ja sokeria, juuri niin kuin pitääkin.

			Hän on pyytänyt analyytikko Anna-Lena Svenssonia tekemään pikaisen selvityksen kuolleesta Sara Forsista. Kookospalloa pureskellessaan hän lukee raportin läpi. Sara täytti marraskuussa viisikymmentäkaksi. Mukana on valokuva. Siinä nainen on hymyilevä, vaaleatukkainen ja pyylevä. Samat kasvot kuin rannalla, mutta eivät kuitenkaan. Nainen asuu kolmiossa Vidblicksgatanilla Johannebergissä ja on eronnut neljä vuotta sitten Jörgenistä. Ex-miehestä kannattaa aina ottaa selvää. Viha, mustasukkaisuus, vanha kauna. Useimmiten syyllinen löytyy kumppaneiden joukosta. Sara itse vaikuttaa nuhteettomalta, eikä häntä löydy mistään poliisin rekisteristä. Hänellä on vakituinen johtotason työ tutkimus- ja kehitystehtävissä. Vanhemmat asuvat Sävessä.

			Björn nojautuu tuolissaan taaksepäin. Sinne hänen pitää nyt lähteä. Hänen pitää kertoa äidille ja isälle, mitä tyttärelle on tapahtunut. Hän nyrpistää nenäänsä, mutta ovelta kuuluu koputus ja hän kohottaa katseensa.

			Siellä seisoo hänen pomonsa Maja Gustafsson, tai Maitoparta, kuten Björn naista tämän selän takana nimittää. Nainen katsoo häntä suurilla, sinisillä silmillään kuin olisi pelmahtanut ovelle suoraan jostain helkkarin mainosesitteestä.

			”Kuulin Hovåsin löydöstä”, Maitoparta sanoo ja astahtaa Björnin huoneeseen.

			Björn nyökäyttää päätään tuskin havaittavasti ja hörppää kahviaan. Hänen päähänsä ei vieläkään mahdu, että nainen on hänen pomonsa. Maitoparta sai pestin, joka olisi kuulunut Björnille, jos maailmassa olisi minkäänlaista oikeudenmukaisuutta. Mutta ei sitä ole, ja sen jälkeen Björn on menettänyt kaiken kunnioituksensa järjestelmää kohtaan.

			Kunnon kyttiä ei enää arvosteta, sellaisia kuin hän. Kyttiä, jotka todella ratkaisevat rikoksia. Nyt vannotaan paperinpyörittelijöiden ja Powerpointin nimiin. Hän muistaa haastattelun, jossa G. W. Persson mollasi Ruotsin poliisitointa yhdeksi maailman byrokraattisimmista ja tehottomimmista poliisiorganisaatioista. Björn on samaa mieltä. Neljäsosa poliiseista istuu perseellään toimistossa; kukaan ei huomaisi, vaikka he katoaisivat. Maja on yksi heistä. Jäljelle jäävistä puolet tekee työnsä, ei yhtään enempää eikä vähempää. Jotkut harvat raatavat itsensä näännyksiin, kuten Björn.

			”Voisitko briiffata minua?” Maja pyytää ja istahtaa Björnin vierastuoliin.

			Poninhäntä heilahtaa, kun Maitoparta kallistaa päätään. Tuo ele, Björn puree hammasta, miten hän inhoaakaan sitä.

			”Vaikuttaa vahvasti siltä, että kyseessä on murha”, Björn toteaa lyhyesti. ”Ruumis on oikeuslääketieteellisessä. Odotamme ruumiinavausraporttia, mutta vainaja on tunnistettu. Hänen nimensä on Sara Fors, ja hän asuu täällä Göteborgissa.”

			Maja nyökkää kehottaen Björniä jatkamaan.

			”Koska hänet löydettiin rantaan huuhtoutuneena, ajattelin ottaa yhteyttä Ilmatieteen ja hydrologian laitokseen. Toivottavasti he osaavat kertoa meille virtauksista eli siitä, kuinka pitkälle ruumis on voinut ajelehtia ja mistä paikasta.”

			”Hyvä”, Maja sanoo ja raapii kämmenselkäänsä lyhyillä, lakkaamattomilla kynsillään. ”Ilmoitatko omaisille?”

			Björn kohottaa kulmiaan. ”Ilman muuta”, hän vastaa.

			Ihanko totta? Aivan kuin Maitoparran pitäisi sanoa se hänelle. Björn nousee seisomaan. ”Mutta sitä ennen ajattelin käväistä naisen asunnolla vilkaisemassa, miltä siellä näyttää.”

			Greta ja Albert seisovat lähekkäin hississä. Greta tuntee Albertista huokuvan tuoksun ja lämmön. Hänen katseensa jää miehen kulmakarvaa halkovaan arpeen, ja kun tämä katsoo häntä tummilla silmillään, jotain herää Gretan sisällä. Hän astahtaa askelen taaksepäin ja kiirehtii ulos hissistä heti ovien avauduttua.

			Kellarin ja bensan haju lyövät heitä vastaan.

			”Otetaan bemari”, Albert sanoo.

			He kävelevät nopein askelin ja rinta rinnan kohti mustaa katumaasturia, joka odottaa perimmäisenä autotallissa. VASA hallitsee Engelbrektsgatanilla sijaitsevan rakennuksen kellarikerrosta. Greta istahtaa pelkääjänpaikalle ja sulkee oven vaimeasti naksahtaen. Sisustus tuoksuu nahalle ja uudelle autolle, ja istuimet ovat tummaa nappanahkaa, jossa on tehosteompeleet. Matkustamo on hiljainen ja hyvin eristetty kapseli. Greta laskee tietokonesalkun lattialle ja ojentaa jalkansa.

			”Mitä tiedät von Cederin perheestä?” Albert kysyy ajaessaan ulos tallista.

			Greta siristää silmiään äkillisessä kirkkaudessa ja vilkaisee Albertia.

			”He kuuluvat Ruotsin varakkaimpiin. Omaisuus tulee kosmetiikasta, vai kuinka?”

			”Tismalleen.”

			Greta ei meikkaa enää juuri lainkaan. Sirkusaikana oli toisin, silloin meikkiä kului rutkasti ennen jokaista näytöstä. Katseen piti olla dramaattinen ja piirteiden korostua. Ehostettujen kasvojen täytyi erottua niin korkealta trapetsilta kuin alhaalta areenalta, jolla hän heitti veitsiä valonheittimien loisteessa. Kylpyhuoneen laatikosta saattaa hyvinkin löytyä vanha ripsiväri, jossa on jonkin Cederman tuotemerkin nimi. Luultavasti maskara on kuivunut jo aikoja sitten.

			”Perheen omaisuuden arvioidaan olevan yli satamiljardia kruunua”, Albert kertoo. ”Yrityksen lisäksi he omistavat hotelleja, viinitiloja sekä maata ja kiinteistöjä niin Ruotsissa kuin ulkomailla. He pitävät matalaa profiilia eivätkä pidä melua omaisuudestaan. Päinvastoin he yrittävät elää melko tavallista ja hiljaista elämää.”

			”Hienotunteisia miljardöörejä siis”, Greta toteaa.

			Juuri sellaisia asiakkaita, joista Victoria pitää eniten: äveriäitä, hillittyjä ja vaikutusvaltaisia. Ihmisiä, jotka eivät halua tehdä numeroa rikkauksistaan ja tekemisistään.

			Greta on usein ajatellut, että VASAn seinien sisällä on niin paljon arkaluonteista tietoa Ruotsin eliitistä, että koko maa pysähtyisi, jos Victoria joskus päättäisi paljastaa tietonsa valtaapitävistä miehistä ja naisista.

			”Aivan”, Albert sanoo katse tiessä ja jatkaa sitten: ”Cederma-yhtiön perusti täällä Göteborgissa vuonna 1849 apteekkari Gustaf Alrik von Ceder. Hän aloitti saippuoilla ja salvoilla ja jatkoi sitten teollisesti valmistetuilla steriileillä siteillä. Nykyään yritys on maailmanlaajuinen toimija ihonhoidon, kosmetiikan ja hyvinvointituotteiden alalla.”

			Albert jarruttaa ennen liikenneympyrää ja vilkaisee pikaisesti Gretaan päin.

			”Yhtiössä on kaiken kaikkiaan yli kaksikymmentäkahdeksantuhatta työntekijää, sillä on myyntiä yli kuudessakymmenessä maassa ja toimisto Pariisissa, Tokiossa, New Yorkissa ja Sydneyssä. Kaikkea johdetaan kuitenkin täältä, Göteborgin pääkonttorista. Yrityksellä on monta tuotemerkkiä, mutta myydyin niistä on edulliseen hintaluokkaan kuuluva Luminara.”

			Greta painaa päänsä niskatukeen. Hänen ripsivärinsä on sen merkkinen.

			”Entä omistusrakenne?”

			”Cedermaa johtaa hallitus, perhe ei omista mitään suoraan. Peter von Ceder on toimitusjohtaja viidennessä polvessa. Kaikki operatiivinen valta on hänellä, ja hänellä on tapana sanoa, että hän luotsaa yritystä tulevia sukupolvia silmällä pitäen.”

			”Siis Adèlea?”

			”Ja hänen veljeään Philippeä.” Albert nyökäyttää päätään Gretan läppärin suuntaan. ”Olethan sinä nähnyt heidät ennenkin, mutta koneelta löytyy paljon kuvia.”

			Greta ottaa kannettavansa. Hän asettaa sen syliinsä ja avaa tiedostokansion. Ensimmäinen kuva on otettu valokuvaamossa. Se ei ole sama, jonka hän näki marraskuussa, mutta samankaltainen, ja mitä ilmeisimmin perhe on asettautunut kuvaan varta vasten. Valaistus on pehmeä ja tausta beigen- ja kullanhämyinen. Kameran edessä poseeraa neljä ihmistä, täydellinen perhe.

			Peter von Ceder seisoo muiden takana, ja hänen kätensä lepää vaimon olkapäällä. Brigitten huulilla on asiaankuuluva ja hallittu hymy. Hänen toisella puolellaan seisoo Philippe ja toisella Adèle.

			Greta kumartuu lähemmäs näyttöä. Kuvassa on jotakin. Hän ei tiedä mitä. Hän tietää vain sen, että jokin siinä häiritsee häntä. Lopulta hän antaa periksi, sulkee kuvan ja jatkaa selaamista. Hän avaa lähikuvan Adèlesta. Tytöllä on pitkät, sileät, kastanjanruskeat hiukset. Kalvakkaat, totiset kasvot ja suuret, siniset silmät. Musta jakku ja valkoinen paitapusero. Hän näyttää vanhemmalta kuin viisitoistavuotiaalta. Ehkä se johtuu vaatteista, ehkä jostain muusta.

			Gretan ajatukset lennähtävät omille teilleen, ja tuttu kaipausmöykky kiertyy hänen vatsaansa. Miltä hänen tyttärensä näyttää nyt? Zoe on samanikäinen kuin Adèle. Näyttäisikö Zoekin jakussa ja paitapuserossa yhtä vanhalta kuin Adèle? Luultavasti.

			Ei ole mennyt päivääkään, ettei Greta olisi ajatellut Zoea menetettyään tämän. Muistikuva on yhtä selkeä kuin jos kaikki olisi tapahtunut eilen, aivan kuin hän olisi silloin maannut sängyssä vastasyntynyt tytär sylissään, pikkuinen keho velttona hänen käsivarsillaan. Sitten tyttö oli riistetty häneltä. Järkytys. Hiljaisuus. Ja sen jälkeen kipu, kun hän oli kuullut kauhu-uutisen. Lapsi oli kuollut. Ja syy oli ollut hänen.

			Monta vuotta Greta uskoi niin. Totuus selvisi hänelle vasta paljon myöhemmin. Se, mitä viisitoista vuotta sitten oli todella tapahtunut. Viime syksynä hän oli kuullut lapsikauppavyyhdistä ja siitä, mitä kirottu Richard Kohl oli tehnyt hänelle ja monelle muulle nuorelle naiselle – ja kaikki vain miehen vääristyneen maailmankuvan takia.

			Zoe ei ollutkaan kuollut. Tyttö oli varastettu ja myyty. Kätilö, jota Greta oli luullut ystäväkseen, oli ollut yksi ratas lapsikauppiaiden verkostossa ja tunnustanut tekonsa pakon edessä. Nainen ei ollut kuitenkaan osannut sanoa, ketkä Zoen olivat ostaneet tai missä tyttö oli. Toimintaa oli johdettu rautaisella otteella, eikä kukaan osallisista ollut tuntenut muita. Ainoastaan Richard tiesi, ketkä olivat olleet mukana.

			”Miten tyttö siepattiin?” Greta kysyy.

			”Adèle oli palaamassa koulusta Stampenissa. Löysimme hänen tietokoneensa ja kännykkänsä Gullbergsånista. Luultavasti sieppaajat heittivät ne jokeen. Siksi oletamme, että tyttö kidnapattiin jossain lähistöllä.”

			Greta nyökkää. Zoe on tuolla jossakin, ja hän löytää tämän. Samalla hän tekee kaiken voitavansa, jotta Adèle pääsee takaisin kotiin perheensä luo. Kenenkään ei tarvitse elää samanlaisessa tyhjyydessä kuin hän.

			Björn löytää kadulta tyhjän kolon vihreän Volvon ja hopeanvärisen Passatin välistä. Hän pysäköi, nousee autostaan ja kävelee portille. Matkalla hän ohittaa kaksi nuorta, joilla on lenkkarit, farkut ja hupparit. Näillä on reput olalla, ja Björn veikkaa, että nuoret ovat menossa Chalmerin tekniseen korkeakouluun, joka sijaitsee parin korttelin päässä.

			”Hei, Björn!”

			Björn seisahtuu ja kääntyy ympäri. Ellie lähestyy häntä. Nainen on tullut omalla autollaan, koska hänen piti ottaa kaikki välineet mukaansa. Björn heilauttaa kättään ja murahtaa tervehdyksen. Maitoparta ehdotti, että he tulisivat samaa matkaa. Björn työskentelee mieluiten yksin.

			Johannebergin rinteessä kohoavissa kuusikerroksisissa, punaruskeissa tiilitaloissa on mustat takorautaparvekkeet. Sara Forsin asunto on kolmannessa kerroksessa. Björnillä ei ole ovikoodia, mutta taloyhtiön puheenjohtaja tulee vastaan alaovelle. Nainen on luisevan laiha, ja hänen ilmeensä on tuima. Yllään naisella on beigeä päästä varpaisiin, ja hän näyttää siltä kuin olisi asunut täällä siitä lähtien, kun talo on valmistunut joskus kolmekymmentäluvulla.

			He nousevat hissillä kolmanteen kerrokseen. Björn arvostaa sitä, että nainen tajuaa olla hiljaa. Edes Ellien jutteluyritys ei kirvoita naista puhumaan. Sen sijaan nainen katselee jalkoihinsa ja pitelee avainta tiukasti kädessään kuin he olisivat murtovarkaita. Nainen seisoo niin etäällä heistä kuin näin pienessä tilassa pystyy. Kun he tulevat oikeaan kerrokseen, nainen avaa asunnon oven. Sen jälkeen hän astahtaa sivuun ja päästää heidät ohitseen.

			”Lukitkaa ovi, kun olette valmiita ja lähdette”, nainen sanoo kuivasti ja työntää avaimen takkinsa taskuun.

			Björn nyökkää ja astelee sitten kynnyksen yli. Hän kuulee, kuinka nainen häipyy laahaavin askelin, kun Ellie laskee rikosteknisiä välineitä sisältävän laukkunsa lattialle.

			Björn jää seisomaan eteisen matolle ja katselee ympärilleen. Kenkätelineessä nököttää siististi aseteltu pari vihreitä loafereita. Musta trenssi roikkuu yksinään tyhjien henkareiden joukossa. Lattialla ei ole postia. Björn nuuhkaisee ilmaa, ei mitään pinttynyttä, vain hento parfyymintuoksu.

			Hän poistuu eteisestä, pujottaa kertakäyttöhansikkaat käteensä ja henkäisee ääneti katsoessaan olohuonetta. Hänet valtaa sama tyhjyydentunne joka kerta, kun hän astelee jonkun elämään sen juuri päätyttyä.

			”Minä aloitan täältä”, Ellie ilmoittaa tullessaan Björnin viereen.

			Björn katsoo Ellietä ja nyökkää. Rikospaikkatutkija saa tehdä mitä haluaa, kunhan pysyttelee poissa Björnin tieltä.

			Huone on hyvin siivottu. Vihreällä sohvalla on pöyheitä tyynyjä, ja divaanille on laskostettu värikäs peitto. Nojatuolissa on lampaannahka ja sohvapöydällä kynttilälyhty ja lasinalusia siistissä pinossa. Ikkunalla komeilee yksinäinen, vihreä kaktus. Muita kasveja ei näy. Björn paikallistaa parfyymintuoksun lähteen. Lasipullossa on keltaista öljyä, johon on työnnetty puutikkuja.

			Björn menee siistin kirjahyllyn luo. Siellä on valokuva hopeisissa kehyksissä. Hymyilevä Sara seisoo vanhemman pariskunnan vieressä. Vanhempiensa, Björn veikkaa. Hän kuljettaa sormiaan kirjojen selkämyksillä. Klassikkoja ja dekkareita. Ironista lukea murhatapauksista ja päätyä sitten itse sellaiseksi.

			Björn jatkaa makuuhuoneeseen jättäen Ellien taakseen. Parisänky on sijattu huolellisesti, ja sängynpäätyä vasten on aseteltu ties kuinka monta koristetyynyä. Yhdellä seinällä on vaatekaappirivi. Björn vetää yöpöydän laatikot auki. Ne ovat hyvin siistejä. Niissä on muutama kirja, ei mitään yllättävää, ei edes dildoa.

			Kylpyhuone on kliininen. Valkoiset laatat hohtavat puhtauttaan. Pesukoneen luukku on auki, ja kone on täynnä vaatteita. Sara oli siis aikonut pestä pyykkiä.

			”Koneessa on pyykkiä”, Björn huikkaa Ellielle ja avaa kylpyhuoneen kaapin. ”Katsotko niitä?”

			”Joo”, Ellie vastaa toisaalta huoneistosta.

			Björn antaa katseensa kiertää. Paljon purkkeja, putkiloita ja meikkejä. Ei pilleripurkkeja eikä muita lääkkeitä.

			Keittiössä on kiiltäväksi kuurattu pesuallas, ja jääkaappi hurisee vaimeasti. Björn avaa sen. Se on lähes tyhjä, puhdas ja järjestyksessä kuin Sara ei olisi oikein asunutkaan täällä. Björn seisoo hetken hiljaa käsivarret ristissä rinnalla.

			Vasta viimeisessä huoneessa, pienessä työhuoneessa, Björnille tulee sellainen tunne, että hän on jonkun kodissa. Hänen mennessään sinne Ellie on jo siellä. Rikospaikkatutkija on kumartunut valkoisen kirjoituspöydän ylle. Sillä nököttää tietokoneen näyttö ja näppäimistö.

			”Oletko löytänyt jotakin?” Björn kysyy.

			”En mitään”, Ellie vastaa nostamatta katsettaan.

			Kirjahylly pursuaa erivärisiä kansioita, jotka on järjestetty millintarkasti. Paperipinon päällä on valokuva, sama vanhempi pariskunta jälleen.

			Björn perääntyy askelen verran ja jää seisomaan paikalleen. Hän tuijottaa hyllyjä yksi kerrallaan. Sitten hän kääntyy kirjoituspöytään päin. Jokin vaivaa häntä, mutta mikä?

			Hän antaa katseensa liukua hitaasti ympäri huonetta. Kirjoituspöytä. Näyttö. Tuoli. Verhot. Hyllykkö taas. Hän kurtistaa kulmiaan.

			”Ei, nyt minä häivyn täältä”, hän mutisee.

			Ellie kohottaa katseensa. ”Minä en ole vielä valmis.”

			”Et tietenkään, jatka vain.”

			Björn marssii ripeästi eteiseen. Siellä hän seisahtuu. Tunne ei suostu häviämään. Jokin hiertää häntä, mutta luiskahtaa kauemmas heti, kun hän on saamaisillaan siitä otteen. Hän kiertää huoneiston vielä kerran. Makuuhuoneessa mieleen ei tule mitään uutta. Olohuone on yhtä kuollut kuin aiemmin. Keittiö ja lopulta työhuone.

			Siellä Björn pysähtyy. Pää heilahtaa kuin keho tajuaisi ennen kuin aivot ehtivät mukaan. Siinä se on. Nyt hän tajuaa, mistä hän ei tahtonut saada otetta.

			Sora rapisee renkaiden alla, kun Albert ajaa avoimesta portista sisään. Von Cederin perheen talo sijaitsee viimeisenä rehevällä ja hiljaisella umpikadulla Örgrytessä. Talo piileksii korkean pensasaidan ja raskaan takorautaportin takana. Talo tuskin näkyy kadulta, mutta nyt moderni rakennus avautuu heidän eteensä. Se on tyylipuhdas rapattu, kalkkikivenharmaa rakennus, jossa on isot ikkunat ja musta pariovi messinkisine kahvoineen.

			He nousevat autosta. Greta seisahtuu ja antaa katseensa kiertää puutarhaa. Kaikki on täydellistä. Symmetrisesti leikattuja puksipuita suorassa linjassa. Vaaleaa, hienojakoista soraa. Ei ainoatakaan rikkaruohoa. Hän laskee viisi valvontakameraa, jotka on sijoitettu vaivihkaisesti piiloon, mutta niitä on varmasti vielä enemmän.

			He soittavat ovikelloa ja kuulevat sen vaimean äänen sisältä talosta. Pian sen jälkeen ovi avautuu äänettömästi. Peter von Ceder seisoo heidän edessään. Hän on pitkä ja treenattu, ja hänellä on kevyt rusketus kulmikkailla kasvoillaan ja yllään beiget chinot ja vaaleansininen kauluspaita. Albertin esitellessä heidät talon isännän katse on tutkiva kuin hän haluaisi arvioida jokaisen kuidun heidän vaatteissaan ja erottaa jokaisen nyanssin heidän äänestään.

			Tervehtiessään mies kääntää katseensa Gretaan. Greta vastaa siihen silmää räpäyttämättä. Hänen siniset silmänsä kohtaavat miehen tummat silmät. Greta tietää tarkalleen, mitä mies tekee. Tämä punnitsee ja arvioi häntä, eikä hän voi moittia miestä siitä. Jos hänen tyttärensä olisi siepattu, hän olisi tehnyt samoin. Hän olisi halunnut varmistaa, että etsijät todella tietävät mitä tekevät.

			Hän ei tosin olisi mitenkään pystynyt hallitsemaan itseään niin tyynesti kuin Peter von Ceder. Hän olisi ollut täysin tolaltaan.

			Greta ei sano mitään sen jälkeen, kun he ovat tervehtineet. Albert on pyytänyt häntä pysyttelemään taustalla ja tarkkailemaan. Panemaan merkille sen, mikä Albertilta itseltään jää näkemättä. Sitä tosin tuskin kovinkaan paljon on, sillä harvat asiat jäävät Albertilta huomaamatta.

			”Tulkaa sisään”, Peter kehottaa. ”Toiset odottavat olohuoneessa.”

			Sisällä talossa vallitsee samanlainen tunnelma kuin puutarhassa. Sielläkin on hallittua, hillittyä ja hienoa. Lattia on harmaankuultavaa tammea, ja mustat teräsportaat näyttävät kohoavan leijuen toiseen kerrokseen. Seinät ovat lämpimän harmaansävyiset. Sisustus on sekoitus skandinaavista rauhaa ja itäaasialaista pelkistettyä designia. Yhdellä seinällä roikkuu japanilainen kakemono, auki rullattu kuvakäärö, johon on maalattu yksinäinen mänty yhdellä pensselinvedolla. Kaunista, Greta ajattelee.

			Heidän astuessaan avaraan olohuoneeseen sohvalta nousee sulavaliikkeinen nainen. Hän on lyhyt, mutta ryhdikkyys saa hänet näyttämään pidemmältä. Kasvot ovat ilmeettömät, ja jokin hänen piirteissään, ehkä tummat hiukset vaalean ihon rinnalla tai tummat silmät, saa Gretan arvelemaan, että nainen on ranskalainen. Arvaus vahvistuu välittömästi.

			”Brigitte von Ceder”, nainen esittäytyy vienolla korostuksella ja ojentaa soukkaa kättään.

			Greta tarttuu siihen. Käsi on yhtä viileä kuin katsekin. Kynnet on leikattu lyhyiksi ja lakattu hillityn nudensävyisiksi. Naisen hajuvedessä on sitruksinen pohjatuoksu. Brigitte on sitä tyyppiä, jonka ikää on vaikea määritellä ulkonäön perusteella. Hänen kasvonsa näyttävät meikittömiltä, mutta iho hohtaa kuulaana, luultavasti siksi, että hän käy säännöllisesti kosmetologilla ja käyttää Cederman pohjustusvoiteita. Greta tajuaa, että Brigitte edustaa täydellisesti yrityksen tuotteiden kohderyhmää.

			”Philippe tulee pian”, Brigitte sanoo Peterille ennen kuin kääntyy taas Albertin ja Gretan puoleen.

			Hän on aivan yhtä tyynen hillitty kuin miehensä, vaikka hänen sisällään täytyy velloa kauhea kaaos sen jälkeen mitä Adèlelle tapahtui.

			”Olkaa hyvä ja istukaa”, hän kehottaa ja viittaa matalan, tummanvihreän villakangassohvan suuntaan, joka näyttää siltä, että siihen mahtuisi kaksikymmentä istujaa.

			He istuutuvat. Ikkunan eteen vedetyt verhot siilaavat päivänvalon hämärämmäksi. Sohvapöytä on kiillotettua kiveä, jossa on pronssinvärisiä suonia. Kirjahylly peittää yhden seinän, ja siinä on viitisenkymmentä opusta, jotka on järjestetty selkämysten värien mukaan. Joillakin hyllyillä on afrikkalaisia puuveistoksia. Tuntuu kuin ulkopuolista maailmaa ei olisi olemassakaan.

			”Olemme pahoillamme tapahtuneesta, mutta voin vakuuttaa, että teemme kaikkemme löytääksemme tyttärenne”, Albert sanoo.

			Peter nyökkää puristaen huuliaan yhteen, ja Brigitte oikoo kamelinruskeaa kašmirvillatakkia, joka hänellä on olkapäillään. Kermanvaalea silkkipusero on napitettu kaulaan asti, ja pieni kultaristi kimaltelee hänen ihollaan himmeässä valaistuksessa.

			”Menen suoraan asiaan. Olemme ymmärtäneet, että Adèlella on ollut stalkkeri.”

			”Pitää paikkansa”, Peter sanoo. ”Mårten Silfver, outo tyyppi, joka kävi samaa lukiota kuin Adèle. Hän alkoi seurata Adèlea sosiaalisessa mediassa väärennetyillä tileillä. Kun hän alkoi käydä liian tuttavalliseksi, otin yhteyttä Multiseciin, ja he saivat selville, kuka hän oli.”

			”Päätitte ilmeisesti olla ilmoittamatta hänestä poliisille?”

			”Pitää paikkansa.”

			”Miksi?”

			”Koska se olisi ollut turhaa.” Peter ojentaa kättään, ja kultasormus kiiltelee hänen sormessaan. ”Mårten lopetti typeryytensä, kun puhuin hänen äitinsä kanssa. Äiti on järkevä ihminen. Pian sen jälkeen Mårten häipyi koulusta. Hän on kiusallinen, mutta vaaraton”, Peter kertoo.

			Albert nyökkää. ”Teidän on kuitenkin hyvä olla tietoisia siitä, että otamme hänestäkin tarkemmin selvää. Adèle käy siis Samskolania, eikö niin?”

			Brigitte nyökkää. Totta kai, Greta ajattelee. Se on hyvin arvostettu yksityiskoulu, jossa ei juuri ole monimuotoisuutta. Koulu tunnetaan erikoisesta, jokavuotisesta perinteestään. Siellä tanssitaan aina Lucian päivänä kansallispuvuissa.

			”Tiedättekö, onko kukaan koulusta tehnyt havaintoja, joilla voisi olla merkitystä meille?”

			”Olemme olleet hyvin varovaisia sen suhteen, kenen kanssa olemme puhuneet”, Peter sanoo. ”Olemme keskustelleet vain rehtorin ja Adèlen mentorin kanssa, mutta kumpikaan heistä ei ole nähnyt tai kuullut mitään epätavallista. Olen sitä mieltä, että te saatte jatkaa tästä eteenpäin.”

			Peter katsahtaa ovelle. Adèlen kolme vuotta vanhempi veli Philippe tulee huoneeseen. Hän on pitkä ja hoikka ja liikkuu hiukan epävarmasti, aivan kuin ei oikein tietäisi, mihin hänen pitäisi mennä. Hiukset ovat tummanvaaleat, ja ne on kammattu täydelliselle sivujakaukselle. Lisäksi pojalla on Ralph Laurenin valkoinen pikeepaita ja chinot, kuten isällään. Hetken emmittyään poika päättää istuutua Brigitten viereen, mutta vasta kun hän on ensin tervehtinyt Gretaa ja Albertia kohteliaasti ja hiljaisella äänellä.

			Tässä perheessä on jotain kiehtovaa, mutta yhtä aikaa pelottavaa. Aivan kuin he nappailisivat rauhoittavia, ja niinhän he ehkä tekevätkin. Gretan pitää tukahduttaa halunsa kapsahtaa pystyyn, pörröttää perheenjäsenten hiuksia, heittää Brigitteä tyynyllä tai avata viinipullo ja juoda suoraan sen suusta. Tehdä jotain, mitä tahansa, jotta toiset reagoisivat. He ovat sairaan täydellisiä, kuin perhe, joka koostuu kolmesta robotista. Onko Adèle samanlainen?

			Albert nojautuu eteenpäin ja ristii kädet syliinsä. ”Kuten ymmärrätte, meillä on paljon kysyttävää. Tämä ei tule olemaan helppoa, mutta yritämme esittää asiamme niin lyhyesti kuin mahdollista.”

			”Hyväksymme sen”, Peter sanoo. ”Kysykää vain.”

			Albert nyökkää.

			”Pitääkö paikkansa, että näitte Adèlen viimeisen kerran eilen aamulla?”

			”Pitää”, Brigitte sanoo. ”Näin hänet ikkunasta. Hän käveli pihatietä pitkin häntä odottavaan taksiin.”

			”Menikö hän taksilla kouluun?”

			”Meni.”

			”Tekeekö hän niin usein?”

			”Melko usein. Joskus me kyyditsemme hänet.”

			”Eikö hän käytä koskaan julkisia?”

			Perheenjäsenet katsovat toisiaan epävarmasti.

			”En usko”, Brigitte sanoo. ”Mutta en voi mennä vannomaan”, hän lisää.

			Albert nyökkää ja jatkaa: ”Oletteko nähneet tai huomanneet viime aikoina mitään epätavallista?” Hän antaa katseensa viipyä hetken kaikissa kolmessa. ”Kuten tuntemattomia ihmisiä, kadulla kierteleviä autoja, outoja puheluita?”

			”Emme”, Brigitte vastaa.

			”Onko Adèlella poikaystävää?”

			”Ei missään nimessä.”

			Albert ojentautuu suoraksi. ”Onko tyttärenne läheisyydessä joku, johon ette luota?”

			”Ei, en sanoisi niin.”

			Albert antaa katseensa viipyä Brigittessä. Sitten hän kysyy:

			”Entä uhkailu? Onko teistä jotakuta tai koko perhettä uhkailtu, suoraan tai epäsuorasti?”

			”Ei”, Peter vastaa ja nojautuu eteenpäin. ”Mutta emme me ole naiiveja. Meidän kaltaisemme perheen pitää olla aina varovainen. Yritämme elää kuten muutkin, mutta tiedämme, millainen maailma on. Siksi käännyimme Multisecin puoleen.” Hän rykäisee. ”Käytimme aiemmin amerikkalaista turvallisuusyhtiötä, mutta nyt halusimme ruotsalaisen. Yhdysvallat tuntuu horjuvan, ja lisäksi asumme täällä suurimman osan aikaa.”

			”Valitettavasti”, Brigitte sanoo. ”Jos olisimme valinneet heti toisin, Adèle olisi nyt kotona.”

		

	
		
			TYTÄR

			Ähkäisen kivusta. Koko kehoa särkee. Polvia, leukaa, käsivarsia. Pahin on kuitenkin pää, aivan kuin joku olisi hakannut kulmakarvojen yläpuolelle jotain terävää. Yritän selkeyttää ajatuksiani, mutta aivot ovat kangistuneet. Viimein alan tajuta, mitä on tapahtunut, ja leväytän silmäni kunnolla auki.

			Sen enempää en ehdi, kun pahoinvoinnin aallot hyökyvät lävitseni ja vatsaani kouristelee. Kaikki keinahtelee, ja ojennan käteni sivuille estääkseni sen. Hapuilen sormillani, ja kangas niiden alla tuntuu muoviselta.

			Olen vähällä antaa ylen, mutta yritän silti nousta taas. Keho protestoi heti, ja lysähdän maahan. Kaikki pyörii edelleen. Suljen silmäni. Ja nielaisen. Kerran. Kahdesti. Suuni on kuiva ja maistuu pahalta, joltain kemialliselta.

			Tämä ei ole mikään painajainen. Nyt se on tapahtunut, tämä on totta. Hengitykseni salpautuu jo pelkästä ajatuksesta, en saa ilmaa, hengenvedot ovat pinnallisia ja nopeita. Silti pakottaudun nousemaan istuma-asentoon ja katselen ympärilleni. Lamppu palaa himmeänä nurkassa. Haju on ummehtunut ja seisova. Tunnistan sen, täällä tuoksuu kellarilta. Allani oleva muovinen kangas on luultavasti patja. Se on kylmä ja kostea. Värähdän inhosta.

			Kun silmäni ovat tottuneet pimeään, erotan edessäni ohuita, pystysuuntaisia varjoja. Ne näyttävät kaltereilta, ja hätäännykseni kasvaa. Yritän taas nielaista. Minua janottaa hirveästi. Kurkkuni on karhea. Eikö missään ole vettä?

			Hengitä, muistutan itseäni.

			Kuinka kauan olen maannut täällä? Tunnin? Yön? Pidempään?

			Kierähdän varovasti kyljelleni ja ojennan käteni. Hapuilen ja vedän käteni kiireesti pois, kun sormenpääni tapaavat jäätävän kylmän lattian. Käyn taas makuulle ja suljen silmäni. Mitä minun pitäisi tehdä? Pitäisikö minun huutaa, ehkä joku kuulisi minua?

			Olen juuri aikeissa huutaa, kun jähmetyn. Korviini kantautuu jotakin. Pidätän hengitystäni ja pinnistän kuuloni äärimmilleen. Aivan kuin jossain yläpuolellani kitisisi sarana. Sitten kuuluu raskaita askelia. Ne lähestyvät minua.

			Sieppaus on helvetillinen teko. Greta oikaisee selkänsä sohvalla. Siinä ei ole kyse pelkästä vapaudenriistosta, vaan myös uhrin henkisestä kiduttamisesta. Siepatusta tulee voimaton kuin häkkiin suljettu eläin, hän joutuu mielipuolen käsiin. Kohteeksi joutunut on täysin toisten armoilla. Kaapatulla ei ole aavistustakaan, pääseekö hän vapaaksi, tapetaanko hänet, pahoinpidelläänkö häntä vai jätetäänkö hänet vain nälkiintymään kuoliaaksi. Tietämättömyys on pommi, joka tikittää hiljalleen pääkopassa, ja nyt niin on käynyt nuorelle tytölle.

			Greta vilkaisee vaivihkaa Peteriä, Brigitteä ja Philippeä. Uhri ei ole ainoa epätietoinen, sillä omaisetkaan eivät tiedä mitään. He joutuvat sivustakatsojiksi tietoisina vain siitä, että joku heille hyvin rakas on poissa eivätkä he voi tehdä yhtään mitään. He voivat vain odottaa. Toivoa. Miettiä. Se syö sisältäpäin. Greta tietää, miltä se tuntuu. Hän on elänyt sen tunteen kanssa monta vuotta, ja se oli tuhota hänet.

			”Haluaisin puhua vähän lisää Adèlesta”, Albert sanoo. ”Siitä, millainen hän on ja onko hänen elämässään tapahtunut jotain, mikä olisi voinut vaikuttaa häneen.”

			Brigitte jäykistyy. Liikahdusta tuskin huomaa, mutta Greta ehtii havaita sen. Se on ensimmäinen merkki siitä, että pinnan alla todella tapahtuu jotakin.

			”Emme tiedä”, Brigitte sanoo.

			Albert kallistaa päätään kysyvästi.

			”Adèle on muuttunut viime aikoina.” Brigitten käsi kohoaa kaulaketjussa roikkuvalle kultaiselle ristille. ”Hän on aina ollut pikkuinen enkelimme. Nopeaälyinen, huomaavainen kaikkia kohtaan, suloinen kuin enkeli. Totta se on, oikea unelmatytär kaikin mahdollisin tavoin.”

			Brigitten kuvaillessa Adèlea esimerkkilapseksi Gretan katse liukuu Philippeen. Pojan katse on valpas, mutta myös uupunut, lähes lannistunut. Philippe ei sano mitään, mutta hänen ryhtinsä paljastaa kaiken. Ehkä se on epävarmuutta, jonka Greta näki pojan tullessa huoneeseen, ja ehkä se on kasvanut, kun poika on elänyt vuosikausia Adèlen varjossa. Jostain syystä Gretasta tuntuu siltä.

			”Adèle luki paljon”, Brigitte kertoo. ”Pienenä kaikki Astrid Lindgrenin kirjat, sitten kaikenlaisia mahdollisia nuortenkirjoja, kuten Harry Potterit, mutta nyt…”

			Brigitte vaikenee, ja hänen katseensa vaeltaa huoneessa mitään näkemättä.

			”Entä nyt?” Albert kysyy.

			”Hänelle tapahtui jotakin”, Peter puhkeaa puhumaan.

			”Mitä?”

			”Hän muuttui. Aivan kuin hänestä olisi tullut toinen ihminen.”

			Albert nojautuu kiinnostuneena eteenpäin. ”Millä tavalla?”

			Peter katsoo Brigitteä, joka alkaa taas kertoa.

			”Se oli todellinen muodonmuutos”, hän sanoo. ”Järkevä tyttö alkoi saada päähänsä kummallisia ajatuksia kaikesta mahdollisesta. Adèle alkoi puhua suojattomuudesta, köyhyydestä ja epäoikeudenmukaisuudesta. Älkää ymmärtäkö väärin, minulla ei ole mitään sitä vastaan, että tyttäreni haluaa auttaa ihmisiä ja paneutuu asiaan.” Brigitte kohottaa kädet torjuvasti eteensä. ”Johdan itse monia hyväntekeväisyysprojekteja, joissa Adèle sai olla mukana, mutta yhtäkkiä hän ei enää halunnutkaan osallistua. Hän nimitti niitä kerskailuprojekteiksi.” Brigitte pudistaa päätään. ”Adèlesta tuli aina vain radikaalimpi. Hänen kanssaan ei voinut enää keskustella.”

			”Tapahtuiko se yhtäkkiä?” Albert kysyy.

			”Ei, se kehittyi pikemminkin vähitellen viimeisen puolen vuoden aikana.”

			”Mitä hän itse sanoi muutoksesta? Oletan, että puhuitte siitä hänen kanssaan.”

			”Puhuimme kyllä, mutta hänestä se ei ollut mitään. Hän väitti, ettei mitään erityistä ollut tapahtunut.”

			”Olisiko stalkkeri voinut vaikuttaa häneen?”

			”Mårten?” Peter huudahtaa ja pudistaa päätään. ”En usko.”

			”Mikset?”

			”Ei ole kovinkaan uskottavaa, että pojalla olisi ollut niin suuri vaikutus Adèleen. Pidimme huolen siitä, että Mårten lakkasi seuraamasta Adèlea, mutta Adèle ei silti palannut ennalleen.”

			”Jututamme poikaa”, Albert sanoo.

			”Ilman muuta.”

			”Voisiko olla kyse uudesta kaveripiiristä?”

			”Olemme puhuneet siitä, mutta emme ymmärrä, miten niin olisi voinut käydä”, Peter sanoo. ”Adèle käy yhä samaa koulua, hänellä on samat rutiinit ja samat ystävät. Opettajat eivät ole huomanneet mitään poikkeavaa. Päinvastoin arvosanat ovat parempia kuin koskaan ennen.”

			”Vaatteet”, Philippe tokaisee äkisti, ja kaikkien katseet kääntyvät häneen.

			Siinä samassa hän vajoaa syvemmälle sohvaan ja hänen katseensa harhailee kuin hän katuisi sanoneensa mitään.

			”Siinä olet oikeassa”, Brigitte toteaa ja nyökkää.

			Philippe ryhdistäytyy hiukan ja näyttää hengittävän taas. Hän vaikuttaa sekä helpottuneelta että tyytyväiseltä kuin koiranpentu, joka on juuri saanut kehuja.

			”Adèle on vaihtanut kokonaan tyyliään”, Brigitte jatkaa. ”Toisinaan häntä ei erota ulkona nukkuvasta kodittomasta, jos rehellisiä ollaan.”

			Peter rypistää otsaansa. ”No jaa, ehkä sekin on hyvä tuoda julki. Mutta lukuun ottamatta myöhäistä teiniuhmaa, tai miksi sitä pitäisi nimittää, emme ole huomanneet mitään, mikä viittaisi siihen, että hän olisi päätynyt huonoon seuraan tai että hänellä olisi muita ongelmia.” Mies vilkaisee rannekelloaan.

			”Tyttärenne on siis muuttunut sekä tavoiltaan että ulkonäöltään, mutta te ette ole pitäneet sitä mitenkään huolestuttavana”, Albert kiteyttää.

			Vanhemmat nyökkäävät.

			”Jos palaamme eiliseen, millä mielellä Adèle silloin oli?”

			Brigitte miettii ja hypistelee samalla kultaista ristiään. ”Ihan tavallisella”, hän lopulta sanoo.

			”Mitä se tarkoittaa, varsinkin jos ajatellaan Adèlen muutosta?”

			Brigitte kohottaa leukaansa ja vastaa Albertin katseeseen. ”Että hän huolehtii itse asioistaan. Niin tai näin, hän ei ole mikään dramaattinen teinityttö, ei ole koskaan ollut.”

			Keskustelu von Cederin perheen kanssa jatkuu vielä kymmenen minuuttia, mutta mitään uutta ei tule ilmi, ja Albert lakkaa kyselemästä.

			”Mitä teette seuraavaksi?” Peter kysyy.

			”Meillä on teknisiä tutkijoita, jotka etsivät jälkiä niin Adèlesta kuin sieppaajistakin. Adèlen tietokone ja kännykkä on haettu, ja niitä on alettu käydä läpi. Sieppaajien lähettämä kirje on analysoitavana. Työtoverimme kiertävät ovelta ovelle ja kyselevät havaintoja alueella, jossa uskomme Adèlen kadonneen, ja tietyiltä ystäviltä ja koulun henkilökunnalta kysellään hienovaraisesti.”

			Peter kumartuu eteenpäin. ”Haluamme vältellä mediaa niin pitkään kuin mahdollista.”

			Albert nyökkää. ”Olen samaa mieltä. Ei meillekään ole juuri nyt mitään apua siitä, jos Adèlen katoamisesta aletaan uutisoida. Haluan kuitenkin varoittaa teitä, että se saattaa olla tarpeen myöhemmin.” Hän pitää lyhyen tauon ennen kuin jatkaa: ”Pidämme varmasti matalaa profiilia. Kaikki, joita jututamme, saavat tietää vain sen, mikä on tarpeen, eivät yhtään enempää. Se vähentää vuotoriskiä. Tietyissä tapauksissa selitämme, miten paljastus saattaa vaarantaa Adèlen hengen. Yleensä se riittää. Ellei riitä, jututettavat saavat allekirjoittaa salassapitosopimuksen.”

			Albert kumartuu eteenpäin. ”Siitä huolimatta tiedämme, että on vain ajan kysymys, kun uutinen vuotaa julkisuuteen. Meidän tehtävämme on ostaa meille aikaa. Ja niin me teemme. Kaikin tavoin.”

			Hän antaa katseensa kiertää kaikissa kolmessa perheenjäsenessä ennen kuin jatkaa. ”Ellei teillä ole mitään lisättävää, lopetamme nyt täällä. Tekniset tutkijamme ovat matkalla käydäkseen Adèlen huoneen läpi. On tärkeää, että pääsemme käsiksi kaikkiin hänen elektronisiin laitteisiinsa. Kuten sanoin, tietokone ja kännykkä meillä jo on, mutta jos hänellä on muita digitaalisia laitteita, haluamme myös ne.”

			Peter nyökkää. ”Ilman muuta. Saatte kaiken tarvitsemanne”, hän vakuuttaa.

			Albert ja Greta kiittävät ja poistuvat talosta. Kun he istahtavat autoon, Greta henkäisee pitkään ja kuuluvasti. Hän on helpottunut päästyään viimein pois raskaasta ilmapiiristä ja robottimaisen perheen luota. Hän tarvitsee jotain käytännöllistä ajateltavaa ja ottaa kännykkänsä esiin.

			”Pyydän Novaa ottamaan selvää Adèlen stalkkerista.”

			Björn painaa jarrua niin, että renkaat ulvahtavat. ”Helvetti!” hän mutisee ja painaa torvea. Ruskea kanaparvi tepastelee kaakattaen ja sulkiaan pörhistellen auton ympäri, ja Björn katselee huvittuneestikin, kuinka siipikarja leviää joka suuntaan. Vanha sanonta ”juosta kuin päätön kana” on vähällä saada hyvin konkreettisen merkityksen. Se tästä olisi vielä puuttunut, jos hän olisi liiskannut Saran vanhempien kotieläimet kuoliaaksi tullessaan kertomaan, että heidän tyttärensä on menehtynyt.

			Björn on kääntynyt Säven taajamassa sijaitsevalta Kornhallsvägeniltä piha-alueelle. Hänen edessään seisoo keltainen maatalo ja sen vieressä punainen navetta. Björn pysäköi traktorin viereen ja sammuttaa moottorin. Hän nousee autosta ja vetää maalaisilmaa keuhkoihinsa. Se haisee kostealle mullalle ja lannalle. Björn nuuhkaisee ja irvistää. Haju ei ole hyvä.

			Hänen luokseen pihan poikki astelee mies. Tämän pitkävartiset kumisaappaat ovat kuraiset, lippalakki on vedetty otsalle ja keltainen huomiotakki näyttää uudelta. Björnin luo päästyään mies ojentaa karhean kouransa ja tervehtii.

			”Lars. Saran isä”, mies sanoo ehkä leveimmällä Göteborgin murteella, mitä Björn on ikinä kuullut.

			Björn tunnistaa miehen Saran asunnossa olleista kuvista. Hän tarttuu miehen käteen. Se tuntuu vakaalta ja on kuiva ja ahavoitunut, melkein kuin pitelisi kourassaan lämmintä, halkeillutta puunkuorta. Björn vastaa miehen katseeseen, mutta tyyneyden takana on jotain jännittynyttä ja kysyvää. Mies tiesi, että Björn oli tulossa, mutta ei sitä miksi. Silti mies aavistelee jotakin, mikä ei ole kummallista. Kotikäynnille tullessaan poliisi tuo harvoin hyviä uutisia.

			”Ingela on sisällä tuvassa”, Lars sanoo ja osoittaa keltaista maataloa. ”Hän odottaa meitä.”

			”Mennään sitten sinne. Haluan puhua teidän molempien kanssa.”

			Lars nyökkää ja kääntyy. Hän lähtee kävelemään pitkin, länkisäärisin askelin, ja Björn seuraa perässä. Kanat ovat hajaantuneet. Jotkut nokkivat ruohikolla, toiset etsivät ruokaa talon seinän viereltä. Siivekkäät ohittaessaan Björnistä tuntuu, että ne mulkoilevat häntä varautuneesti.

			Ingela istuu jo tuvassa, kuten Lars sitä nimitti. Nainen on ristinyt kädet syliinsä melkein kuin rukoilisi. Hänellä on yllään vihreä neulepusero, jossa on pitkät hihat. Kasvot ovat kalpeat, ja heti kun Björn astuu sisään, Ingela katsoo häntä huolestuneesti.

			Björn silmää ympärilleen. Huonekalut ovat jykeviä ja pöydällä on virkattu liina. Kamiinassa loimuaa tuli, mutta talossa vetää niin, ettei lämpö tunnu oikein leviävän.

			Björn oli kuvitellut jotain aivan muuta. Ehkä siksi että Sara oli hyvin koulutettu ja tällä oli hyvä työ, hän oli ajatellut vanhempienkin olevan akateemisesti koulutettuja. Pariskunta, joilla olisi opuksia pursuava kirjahylly, designlamppuja ja huolella täytetty viinikellari. Saran asunnossa olleista valokuvista ei ollut käynyt ilmi, että vanhemmat olivat maanviljelijöitä.

			”Käy istumaan”, Ingela kehottaa hiljaa.

			Björn lysähtää ajan saatossa painuneelle mutta mukavalle nojatuolille ja katselee edessään olevaa pariskuntaa. Hän kerää voimia ja menee suoraan asiaan, kuten hänellä on tapana.

			”Joudun ikäväkseni kertomaan, että tyttärenne Sara Fors on löydetty kuolleena.”

			Sanoja seuraava hiljaisuus on kuin lamaantunut tyhjiö. Vanhemmat tuijottavat Björniä, kumpikaan ei sano mitään. Björn kurtistaa kulmiaan epävarmana siitä, onko tieto mennyt perille.

			”Hän on kuollut”, Björn toistaa.

			”Ei.” Ingela pudistaa päätään ja painaa käden poskelleen. ”Se ei voi pitää paikkaansa. Puhuin hänen kanssaan eilen.”

			Björn huokaa mielessään. Ihmiset reagoivat eri tavoin, mutta tavallisinta on, ettei tällainen tieto uppoa heti.

			”Ymmärrän, että sitä on vaikea käsittää”, hän sanoo ja nojautuu taaksepäin. ”Mutta valitettavasti niin asia on. Tyttärenne ruumis löytyi tänä aamuna vedenrajasta Hovåsin uimarannalta. Hänen henkilöllisyytensä on vahvistettu”, Björn lisää, jottei siitä tarvitsisi enää puhua.

			Hän ei mainitse hammaskarttaa, jonka perusteella henkilöllisyys varmistui vain puoli tuntia sitten. On aivan turha mennä teknisiin yksityiskohtiin, joita ei ole pyydetty. Riittää, että vanhemmat tietävät tärkeimmät.

			Ingela ei kuitenkaan tyydy Björnin selitykseen. Hän pudistelee yhä päätään. ”Miksi Sara olisi Hovåsin uimarannalla? Mitä hän siellä tekisi? Huhtikuussa?”

			”Sitä me emme vielä tiedä. Tutkimme sitä parhaillaan. Toivoin, että te osaisitte vastata siihen.”

			”Emme.”

			”Oletamme, että Sara on saatettu heittää veteen.”

			”Se ei siis ollut onnettomuus, sitäkö tarkoitat?” Ingela katsoo Björniä pyöristynein, itkuisin silmin.

			”Emme voi olla vielä varmoja, mutta tietyt asiat viittaavat siihen, että ei ollut.” Björn rykäisee. ”Tiedättekö, oliko hänen läheisyydessään joku, joka olisi halunnut hänelle pahaa?”

			”Ei!” Ingela vastaa heti epätoivoa äänessään. ”Sara oli maailman hienoin ihminen.”

			Björn ei sano mitään. Hän on kuullut kaiken ennenkin. Kaikki murhatut ovat jälkeenpäin maailman hienoimpia ihmisiä, varsinkin äitiensä silmissä – kunnes käy pikkuhiljaa ilmi, etteivät olleetkaan.

			”Huomasin, että hän oli eronnut hiljattain”, Björn sanoo. ”Millainen hänen ex-miehensä on?”

			Lars liikahtaa ensimmäisen kerran. Hän pudistaa päätään. ”Jörgen ei ikinä tekisi Saralle mitään.”

			”Ihmiset eivät aina ole sellaisia kuin luulisi”, Björn huomauttaa ja nojautuu eteenpäin. Nojatuoli ei ollutkaan niin mukava kuin hän luuli. ”Avioero on voinut olla rankka. Se on saattanut suistaa miehen raiteiltaan.”

			”Ei. Se ei ole mahdollista.”

			Lars kuulostaa varmalta, mutta Björn aikoo silti ottaa selvää Jörgenistä.

			”Onko Sara kertonut jostakusta muusta? Ongelmista töissä, vihamiehistä, jostakusta, joka ei olisi jättänyt häntä rauhaan?”

			Molemmat vanhemmat pudistavat päätään.

			”Mitä voitte kertoa Saran elämäntilanteesta?”

			Ingela kuivaa nenäänsä paperilautasliinalla. ”Hän teki paljon töitä. Hänellä ei ollut lapsia, ja se suretti häntä. Hänestä olisi tullut maailman paras äiti. Minä luulen, että hän olisi halunnut koiran, mutta hän matkusteli liikaa. Sara rakasti eläimiä.”

			Ingela höpöttää, hyppii asiasta toiseen. Luultavasti se on hänen tapansa estää itseään murtumasta, mutta se, että Sara matkusteli paljon, selittää asunnon. Se tuntuikin ennemmin välietapilta kuin kodilta, työhuonetta lukuun ottamatta. Siellä oli ollut selkeitä elonmerkkejä, kaikki tasot olivat olleet täynnä tavaraa, yhtä lukuun ottamatta. Ja siitä Björnille oli herännyt epäilyksiä. Kirjahyllystä puuttui jotakin.

			”Kävin aiemmin tänään Saran asunnossa varmistamassa todisteita”, hän kertoo, ”ja näytti siltä kuin joitain tavaroita olisi viety pois. Ei sillä tavalla kuin ryöstöissä yleensä tehdään, vaan valikoivammin.”

			Lars kurtistaa otsaansa. ”Mitä tarkoitat?”

			”Tyttärenne tietokone oli poissa, mutta se saattaa tietenkin johtua työstä. Tarkistan asian. Työhuoneen kirjahyllystä näytti kuitenkin puuttuvan jotakin. Onko teillä mitään käsitystä siitä, mitä se voisi olla?”

			Vanhemmat katsovat toisiaan. Kuluu pitkä tovi.

			”Ei”, Lars vastaa hiljaa ja ojentaa kätensä kohti Ingelaa, joka tarttuu siihen heti. ”Miksi luulet, että jotain puuttuisi?”

			”En voi mennä siihen tarkemmin, mutta sellaisen päätelmän minä tein.”

			”Vai niin”, Lars toteaa ja puristaa vaimonsa kättä. ”Sitten asia täytyy selvittää pohjamutia myöten.”

			Björn nyökkää. Ehkä hän panee asialle liikaa painoa, mutta sellainen tunne hänellä on. Jotain on viety pois, ja se saattaa osoittautua tärkeäksi.

			”Mårten Silfverin profiili on valmis.”

			Nova Levander istuu VASAn valkoisen neuvottelupöydän ääressä ja katsoo tiiviisti MacBookinsa näyttöä. Greta ripustaa takkinsa ja istahtaa tuolille Novaa vastapäätä samalla kun Albert nojaa oman tuolinsa selkänojaan käsivarret ristissä rinnalla.

			Novaa on aina yhtä kiehtova kuunnella. Greta ei käsitä, miten työtoveri sen tekee. Tutkija ja it-asiantuntija osaa poimia netistä, eri rekistereistä ja hämäriltä foorumeilta palasia ja koota ne sitten yhteen muotokuvaksi, joka on lähes aina pelottavan osuva.

			”Anna tulla”, Albert kehottaa.

			Nova nyökkää, käärii liian ison collegepuseronsa hihat kyynärpäihin asti ja sipaisee muutaman kurittoman, vaalean kiharan korvansa taakse.

			”Mårten on kahdeksantoista ja käy lukion kolmatta luokkaa. Hän on älykäs, mutta sosiaalisesti poikkeava. Hän kasvoi ainoana lapsena äitinsä hoivissa. Isä häipyi perheen elämästä jo varhain tavattuaan uuden naisen. Mårten on älykäs, mutta häneltä puuttuu sosiaalisia filttereitä ja hän sanoo asioita, joiden takia toiset pitävät häntä kummallisena. Käsittääkseni hän on aina ollut ulkopuolinen, mutta häntä ei ole kiusattu.”

			Nova vaikenee ja kohottaa katseensa. Hänen siniset silmänsä ovat keskittyneet.

			”Osa hänen koulutovereistaan kuvailee häntä suorastaan vastenmieliseksi, vaikka kukaan ei sano sitä suoraan. Opettajat, varsinkin äidinkielen ja yhteiskuntaopin opettajat, sen sijaan arvostavat häntä. Hän on analyyttinen ja terävä ja saa vain huippuarvosanoja.”

			”Entä Adèle?” Albert kysyy. ”Miten hän tulee kuvaan mukaan?”

			Nova klikkaa auki yhden dokumentin ja vetää sormeaan kosketuslevyn poikki.

			”He käyvät samaa koulua. Siellä Mårten iski silmänsä Adèleen. Olen puhunut rehtorin kanssa, joka on hyvin perillä tapauksesta. Näyttää siltä, että Mårtenin fiksaatio alkoi klassisena ihastumisena. Adèle oli kaikkea sitä, mitä poika itse ei ollut, eli kaunis, vakaa ja suosittu ja tuli luontevasti toimeen toisten kanssa. Mårten seurasi tyttöä somessa ja tykkäsi joka ikisestä kuvasta, jonka tämä julkaisi. Kun Mårten alkoi lähetellä yksityisviestejä, jotka kävivät aina vain tungettelevammiksi, Adèle esti hänet, mutta Mårten loi uusia tilejä, niin anonyymeja kuin väärennettyjäkin profiileja. Pojan ihailu muuttui aina vain pakkomielteisemmäksi, ja hän alkoi tallentaa Adèlen postauksia. Hän tutki niitä ja etsi niistä kaavamaisuuksia. Hän otti selvää, mitä tyttö söi, keiden kanssa tämä vietti aikaa ja mihin aikaan tämä meni kotiin. Mårten siis teki Adèlesta digitaalisen kartoituksen.

			Nova kiemurtelee kuin hänen kertomansa olisi hänestä epämiellyttävää.

			”Pian hän alkoi ilmestyä sinne, missä Adèle oli. Ei joka kerta, mutta riittävän usein, jotta Adèle kiinnittäisi siihen huomiota. Lopulta tyttö sai tarpeekseen ja perhe reagoi. Peter von Ceder otti yhteyttä Mårtenin äitiin ja sopi tapaamisen tämän, Mårtenin ja rehtorin kanssa. Viimeksi mainitun mukaan keskustelu oli vakava. Sen jälkeen Mårten lopetti tungettelevan käytöksensä.”

			”Sanoit puhuneesi rehtorin kanssa. Oliko hänellä mitään sanottavaa muutoksesta, joka Adèlessa kerrottiin tapahtuneen?”

			”Ei muuta kuin että hän huomasi sen ja ihmetteli sitä, mutta Adèle menestyi edelleen erinomaisesti koulussa, ja se oli rehtorille tärkeää.”

			”Tuo tarkoittaa, että Mårten saattaa olla parhaiten perillä Adèlen muutoksesta”, Greta sanoo. ”Jos hän seurasi Adèlea noin tiiviisti, hän saattaa tietää, mistä muutos johtuu.”

			”Prikulleen”, Nova toteaa ja nyökkää painokkaasti. ”Mårten on saattanut nähdä ja panna merkille jotain, mihin kukaan muu ei ole kiinnittänyt huomiota.”

			Albert nojautuu eteenpäin. ”Oletko löytänyt jotain, mikä voisi viitata siihen, että poika olisi sekaantunut sieppaukseen?”

			Nova pudistaa päätään. ”En. Pelkästään teoreettisesti ajatellen hän voisi olla sieppaaja, koska on olemassa tapauksia, joissa stalkkaus on äitynyt seuraamista ja väijymistä pahemmaksi, mutta varsinainen kidnappaaminen on hyvin harvinaista. Mårtenin syyttömyyden puolesta puhuu kuitenkin ennen kaikkea se, että hän on parhaillaan laitoshoidossa. Häntä on viimeiset kolme viikkoa hoidettu itsemurhayrityksen jälkeen psykiatrisessa hoitolaitoksessa Varbergissa. Kun hän ei enää saanut seurata Adèlen elämää, hän masentui, koska hänelle tilanne oli sama kuin hän olisi menettänyt tärkeän läheisen. Hän yritti riistää hengen itseltään koulun kirjastossa. Hän viilteli itseään partaterällä, jonka hän oli piilottanut kännykkäkoteloonsa. Kirjastonhoitaja löysi hänet.”

			Huoneeseen laskeutuu hiljaisuus. Greta suree Mårtenin kohtaloa, pojan käytös oli selvästi sairaalloista. Sen on täytynyt olla kauheaa Adèlelle. Se, että poika yritti lisäksi tappaa itsensä, on saattanut herättää Adèlessa syyllisyydentunteita. Toivottavasti tyttö on päässyt puhumaan asiasta jonkun kanssa eikä syytä itseään.

			Greta kääntyy Albertin puoleen.

			”Meidän pitäisi kuitenkin puhua Mårtenin kanssa. Vaikka hän ei olisi sieppauksen takana, hän saattaa kyetä antamaan meille yhden palapelin palasen.”

			Tallhedenin hoitolaitos näyttää olevan kuin suoraan Melukylän lapset -kirjasta. Kaksikerroksinen, puupaneloitu talo on maalattu perinteisellä punamaalilla, ja siinä on valkoiset nurkkalaudat ja koristeellisia puuleikkauksia. Yksinäinen katulyhty luo kellertävän valon pihaan, jossa seisoo kaksi valkoista autoa. Laajalla nurmikentällä tummaa taivasta kohti kohoaa lipputanko, ja sen vieressä on valkoiseksi maalattu, puinen ulkokalusteryhmä.

			Albert painaa ovikelloa. Greta seisoo aivan hänen vieressään. Ikkunoilla olevat lamput loistavat himmeinä pimeässä. Ilma on hiljainen ja täynnä kosteita tuoksuja, jotka ilmestyvät, kun päivä on kääntynyt illaksi.

			Ulkovalot syttyvät. Lukko rapisee, ja ovi avautuu. Kynnyksellä seisoo viisikymppinen nainen, jolla on yllään sininen hoitotunika. Hänellä on lyhyeksi leikatut, tummat hiukset, joissa on hopeisia, valossa kiilteleviä raitoja. Kaulassa roikkuvat nauhassa silmälasit, ja tunikan rintamuksessa on muovinen nimilappu, jossa lukee Karin, sairaanhoitaja.

			”Vierailuaika on jo päättynyt”, hoitaja sanoo hiljaa, kun he ovat esittäytyneet.

			Albert vastaa Karinin väsyneeseen katseeseen. ”Tiedämme sen, mutta meidän täytyy puhua Mårtenin kanssa eräästä tärkeästä asiasta, ja olen varma, että hän haluaa puhua kanssamme.”

			Nainen empii, vilkaisee Gretaa ja katsoo sitten taas Albertia.

			”On kyse kirjaimellisesti elämästä ja kuolemasta”, Albert lisää vakavasti.

			Karin henkäisee syvään ja nyökkää. ”Tulkaa sisään ja odottakaa tuolla, niin menen kysymään Mårtenilta. Päätös on hänen.”

			Heidät ohjataan viihtyisään odotushuoneeseen, jossa leijuu kahvin ja hajustettujen kynttilöiden tuoksu. Seinällä roikkuu valokuva peilityynen meren yllä laskeutuvasta auringosta. Greta menee ikkunan ääreen, jossa on rivissä vaaleanpunaisia pelargonioita valkoisissa ruukuissa. Juuri kun Karin kääntyy mennäkseen, Greta sanoo: ”Sano Mårtenille sellaisia terveisiä, että on kyse Adèlesta.”

			Nainen pysähtyy, kääntyy puolittain, katsoo Gretaa silmiin ja nyökkää. Sitten hän häviää hiljaiseen, hämärästi valaistuun käytävään.

			Albert astelee lähemmäs ja seisahtuu aivan Gretan viereen. Hän oikoo takinhihaansa, ja Greta tuntee Albertista huokuvan lämmön. Pieni perhosensiipi lepattaa Gretan vatsassa. Hän tietää tarkalleen, mitä musta puku kätkee alleen. He eivät ole koskaan maanneet yhdessä, mutta he ovat saunoneet kahdestaan treenien jälkeen – ilman rihmankiertämää. Greta on nähnyt Albertin joka ikisen lihaksen ja joka ikisen arven, ja Albert on nähnyt Gretan vartalon, jossa on lähes yhtä paljon vanhoja vammoja kuin hänellä itsellään. Gretan ajatukset katkeavat, kun Karin palaa.

			”Hän on hereillä”, hoitaja kertoo. ”Hän haluaa tavata teidät.”

			Naisen takaa ilmestyy Mårten Silfver. Poika on laiha, ja hänen ihonsa on lähes läpikuultava. Hänellä on mustat vaatteet ja huppu päässä, mutta otsalla roikkuu muutama pitkä hiussuortuva.

			”Hei, Mårten”, Albert tervehtii ja astahtaa pari askelta lähemmäs poikaa. ”Olemme turvallisuusyrityksestä ja haluaisimme jutella kanssasi.”

			Mårten nyökkää. Hän ei katso heitä istuutuessaan yhteen nojatuoleista. Karin seisoo ovella.

			”Halusitte siis puhua Adèlesta?” poika kysyy.

			Ääni on hiljainen, tuskin kuiskausta kuuluvampi.

			”Hänet on siepattu”, Greta kertoo ja vetää esiin tuolin, jolle hän sitten istahtaa poikaa vastapäätä.

			Mårten kohottaa katseensa. Kasvot ovat painuneet kuopalle ja silmänaluset ovat tummat, mutta katseessa on kiinnostusta.

			”Siepattu?” poika toistaa.

			”Niin.”

			Mårten katsoo Albertia ja sitten taas Gretaa. ”Minä en ole häntä kaapannut, jos niin luulette.”

			”Emme luule, mutta toivomme, että voisit auttaa meitä löytämään hänet.”

			Mårten nyökkää toistamiseen, nopeasti, kuin pelkäisi ehtivänsä tulla toisiin ajatuksiin. Kalpeille kasvoille on hiipinyt vähän väriä, ja hän sormeilee reisitaskuhousujensa läppätaskua. Greta huomaa valkoisen siteen pojan ranteessa.

			”Tiedämme, että seurasit Adèlea hyvin tarkasti jonkin aikaa.”

			”Joo, mutta en tee sitä enää.”

			”Niin olemme ymmärtäneet. Osaatko kertoa, miksi seuraaminen muuttui niin tiiviiksi?”

			Mårten kohauttaa olkapäitään. ”Siitä tuli pakkomielle. Minun oli pakko saada tietää kaikki. Mitä Adèle teki, missä hän oli, mitä hän söi, kaikki. Halusin tietää saman, minkä hänet tuntevatkin tiesivät. Kaiken, mistä hän sai kiksejä.”

			Albert kumartuu lähemmäs. ”Mikä kiinnostuksesi alun perin herätti?”

			Mårten pureskelee alahuultaan miettiessään. ”Adèle on erityinen, hänellä on tyyliin kaikkea”, poika sanoo sitten. ”Hän on nätti, itsevarma, pidetty ja fiksu. Halusin tutustua häneen sisintä myöten. Tunnen hänen veljensä, olemme samalla luokalla, eikä Philippe ole ollenkaan samanlainen.”

			Greta muistelee Adèlen isoveljen harhailevaa katsetta ja jäykkää olemusta. Hyväksynnän etsintää.

			”Se siis alkoi uteliaisuutena ja jatkui jonkinlaisena pakkomielteenä?”

			”Joo, niin voisi sanoa.”

			”Olemme kuulleet, että Adèle on muuttunut viime aikoina”, Greta sanoo.

			Mårten nyökkää. ”Luuletteko, että se liittyy sieppaukseen?”

			”Emme tiedä, saattaa liittyä. Voisitko kertoa, miltä muutos sinun näkökulmastasi näytti?”

			Mårten lakkaa sormeilemasta reisitaskua ja nojautuu taaksepäin.

			”Hän lakkasi välittämästä ulkonäöstään, ei meikannut enää. Hän ei piitannut siitä, mitä hänellä oli yllään. Somepostauksia tuli vähemmän, ja se, mitä hän julkaisi, muuttui poliittisemmaksi. Ensin hän otti kantaa itsestään selviin asioihin, kuten Gazan ja Ukrainan tilanteisiin. Sellaisiin, mistä kaikki olivat samaa mieltä. Sitten hän ei julkaissut enää juuri mitään.”

			”Kuinka pitkään olit seurannut häntä siinä vaiheessa?” Greta kysyy.

			”En tiedä, pari kuukautta ehkä.”

			”Kysyimme hänen vanhemmiltaan, olisiko muutos voinut johtua sinusta, mutta he eivät uskoneet niin.”

			Mårten kohottaa katseensa. ”Hänen vanhemmiltaan?” poika toistaa kysyvästi.

			”Niin.”

			”Mitä he muka tietävät?”

			Greta kallistaa päätään. ”Mitä tarkoitat?”

			Mårten kohauttaa olkapäitään ja alkaa taas sormeilla taskun läppää.

			”Hän pelkäsi sinua”, Greta sanoi.

			Mårten tuhahtaa. ”Niin Peter sanoi, mutta ei Adèle pelännyt. Hän ei ollut sitä tyyppiä. Minusta tuntuu, että hän tiesi, että minä näin hänet sellaisena kuin hän oli. Näin todellisen Adèlen. Eikä hän ole sellainen kuin kaikki luulevat.”

			Greta nojautuu eteenpäin, niin lähelle, että hän tuntee Mårtenin hiukan tunkkaisen ja peseytymättömän hajun. ”Mitä sinä sillä tarkoitat?”

			Poika katsoo Gretaa suoraan silmiin ja sanoo: ”Että hän on joku muu.”

			”En ymmärrä, mitä tarkoitat.”

			”Et niin.” Mårten kääntää katseensa ja nousee yhtäkkiä ylös. ”Toivottavasti löydätte hänet”, hän sanoo ja kääntyy lähteäkseen.

			”Odota!” Greta huudahtaa. Hän kiirehtii pojan perään ja tarttuu tämän käsivarteen. ”Mitä sinä tarkoitat?”

			”Päästä irti!” Mårten sähähtää ja ravistaa käsivarttaan.

			Karin ilmestyy ovelle välittömästi kuin olisi seissyt sen takana kuuntelemassa. Greta empii. Hän haluaa pakottaa Mårtenin kertomaan lisää, mutta kuulee Albertin äänen takaansa.

			”Riittää jo, Greta.”

			Greta juoksee läpi kaupungin. Tuuli pieksee puunlatvoja, ja juoksukengät takovat rytmikkäästi märkää asvalttia. Hiukset ovat tihkusateen kostuttamat. Aamuliikenne on käynnistynyt. Hän vetää syvään henkeä ja kiristää tahtia juostessaan viimeiset sadat metrit Vasaparkenin läpi, ja ajatukset rentoutuvat hetkeksi.

			Kotiin tullessaan hän heittää vaatteet kasalle lattialle ja painelee suoraan suihkuun. Hän antaa lämpimän veden virrata vartalolleen samalla kun pohtii stalkkausta, jonka kohteeksi Adèle joutui, sekä eilistä tapaamista Mårtenin kanssa.

			Hän on lukenut pojan motiivista ja mielentilasta tehdyt arviot. Kyseessä ei ollut ihastuminen, vaan projektiivinen identifikaatio, yritys päästä lähemmäs elämää, johon pojalla itsellään ei ollut koskaan ollut mahdollisuutta. Adèlesta tuli Mårtenille ikkuna toiseen maailmaan, johon Mårten eräänlaisella sairaalloisella tavalla pääsi osalliseksi seuraamalla kaikkea, mitä tyttö teki.

			Kun Adèle muuttui, Mårtenista tuli entistä pakkomielteisempi. Pojan silmissä Adèlen naamio putosi, ja poika oli ainoa, joka näki todellisen Adèlen. Hän tunsi saavansa valtaa ja ainutlaatuista tietoa tytöstä, ymmärtävänsä tätä paremmin. Kun hänet pakotettiin lopettamaan, hänen maailmansa romahti, ja hän yritti riistää hengen itseltään. Peter von Ceder teki hänelle luultavasti ison palveluksen estämällä tyttärensä seuraamisen. Nyt Mårten saa hoitoa, joka auttaa häntä vapautumaan pakkomielteestään.

			Greta reagoi eilen liian kiivaasti. Hänen ei olisi pitänyt tarttua Mårteniin sillä tavalla, mutta hän halusi niin kovasti tietää, mitä poika todella tarkoitti, että unohti pojan olevan sairas. Ehkä hän oli myös pettynyt, tai pikemminkin turhautunut, koska Mårten ei ollutkaan tiennyt syytä Adèlen muutokseen.

			Greta poistuu suihkusta ja kuivaa itsensä. Jaloista jää kosteita jälkiä, kun hän kävelee paljasjaloin viileän lattian poikki keittiöön. Kahvinkeitin herää poristen eloon, ja pian asuntoon leviää lämpimän karvas tuoksu Gretan pukeutuessa. Hän tarttuu kuppiin ja tuntee lämmön kämmenissään astellessaan sohvalle ja istahtaessaan alas.

			Tietokone on pöydällä hänen edessään. Hän avaa sen ja klikkaa auki tiedostot, jotka hän osaa tässä vaiheessa jo ulkoa. Silti hän lukee ne kaikki läpi.

			Adèle. Viisitoista vuotta. Gretan sormet pysähtyvät näppäimistölle. Tyttö on samanikäinen kuin Zoe. Gretan leuka jäykistyy, ja hän työntää ajatuksen mielestään. Nyt ei ole kyse hänen tyttärestään, vaan Adèlesta, toisesta tytöstä, jolla on yhä mahdollisuus päästä kotiin vanhempiensa luo.

			Joku, luultavasti Nova, on lisännyt yhteiseen kansioon valokuvia. Vanhempien kertoma ja Mårtenin kuvailema muutos näkyy selvästi, kun Greta vertaa kuvia. Vanhemmissa kuvissa Adèle on juuri sellainen unelmatytär, jota Brigitte kuvaili, kun taas myöhemmissä otoksissa näkyy aivan eri henkilö. Meikitön ja homssuinen nuori tyttö, jolla on muodottomat vaatteet. Greta kuulee taas Brigitten äänen korvissaan: ”häntä ei erota ulkona nukkuvasta kodittomasta”.

			Greta kohottaa katseensa. Mitä muutoksen takana piilee? Onko pelkkää sattumaa, että tyttö siepattiin samaan aikaan, vai onko asioilla yhteys?

			Hän avaa Adèlen Instagram-tilin ja selaa kuvavirtaa. Siellä on pääasiassa vanhoja kuvia, joitakin poliittisia postauksia lukuun ottamatta. Siinä ei sinänsä ole mitään kummallista. Nuoret ihmiset lisäävät harvoin kuvia syötteeseen, he julkaisevat mieluummin tarinoita, jotka katoavat vuorokauden kuluttua. Kuvat tallentuvat kuitenkin kännykkään. Ehkä Nova löytää sieltä jotain merkityksellistä.

			Greta sulkee Instagramin ja avaa kansion, jonka Nova on koostanut Cedermasta, Peter von Cederin tulevia sukupolvia varten luotsaamasta yrityksestä. Adèle ja tämän veli ottavat siis yhtiön hallintaansa. Sitä vastaanko Adèle kapinoi? Eikö hän halua mennä töihin perheyritykseen? Useimmille nuorille tytöille kansainvälisen kosmetiikkayhtiön johtoon pääseminen olisi unelmien täyttymys, mutta ehkä ei sellaiselle, joka on kasvanut siihen.

			Greta selaa nopeasti läpi kaiken, mitä Nova on yrityksestä kansioon kerännyt. Cedermalla ei ole taakkanaan mitään isoja skandaaleja, ainoastaan joku bloggaaja on halunnut haastaa yrityksen oikeuteen. Lisäksi muutama vuosi sitten oli pienempi tapaus, kun työympäristölaitos kritisoi yhtiön tehdasta Pekingissä. Mutta mistäpä löytyisi iso valmistaja, joka ei olisi koskaan saanut moitteita?

			Kauempaa menneisyydestä, seitsemänkymmentäluvulta, löytyy myös muutama artikkeli. Cedermaa syytettiin siitä, että sen vauvantalkissa ja tietyissä kosmetiikkatuotteissa oli asbestia. Todennäköisesti yhtiö ei ollut ainoa. Asbestia oli talkin raaka-aineessa, ja sitä oli lähes mahdoton erottaa valmistusprosessissa muista jauheen ainesosista. Ainoa tapa varmistaa asbestittomuus oli lakata käyttämästä kyseistä jauhetta, ja niin yritys oli lausuntonsa mukaan tehnyt. Silloinen toimitusjohtaja, Peterin isä, oli vakuuttanut, ettei yhtiön tuotteissa ollut enää mitään vaarallisia aineita.

			Yrityksen julkisuuskuva on tahraton. Useimpien suuryritysten tapaan Cedermakin esittelee ylpeänä osallistumistaan hyväntekeväisyystyöhön. Se rahoittaa siirrettäviä sairaanhoitoklinikoita Intiassa, tukee rintasyöpätutkimusta ja on yksi kansainvälisen vesiprojektin pääsponsori Afrikassa. Cederma toimii kuten kaikki muutkin, se osoittaa kantavansa vastuuta.

			Greta palaa valokuvakansioon ja klikkaa auki Philippen kuvan. Veljen piirteet ovat terävämmät ja symmetrisemmät kuin Adèlen, oikeastaan heissä ei ole lainkaan samaa näköä. Eilen perheen luona vieraillessaan Greta sai sen vaikutelman, että poika oli heikko, eikä hän usko hetkeäkään, että von Cederin perheessä on sijaa heikolle ihmiselle. Adèlea tapaamatta hänestä tuntuu, että tyttö on vahvempaa tekoa kuin veljensä. Se on ominaisuus, jota tyttö nyt tarvitsee, Greta ajattelee suruissaan.

			Hän jatkaa kuvien selailua. Vanhemmat vaikuttavat aktiivisilta. He hiihtävät, sukeltavat, kalastavat ja metsästävät. Greta katselee kuvaa Brigittestä ja Peteristä metsästysreissulla. Molemmat hymyilevät kameralle. Heillä on yllään maastokuvioiset takit ja oranssit lippalakit. Ase roikkuu huolettomasti olkapäällä.

			He ovat metsästäjiä, molemmat. Ystävällisiä ulospäin, mutta kivikovia pinnan alla, valmiita tekemään mitä tahansa suojellakseen reviiriään. Nyt yksi heidän omistaan on poissa, ja Greta on varma, että von Cederin pariskunta on valmis tekemään kaikkensa saadakseen tyttärensä takaisin, ja VASA auttaa heitä. Victoria pitää huolen siitä, että joka ikinen kivi käännetään. Pomo ei missään nimessä luovuta ennen kuin Adèle on löytynyt. Heillä on siis sama suunnitelma, sillä Gretakaan ei aio antaa periksi.

			Hän nojautuu sohvalla taaksepäin lämmin kahvikuppi käsissään, kun kännykkä kilahtaa. Viesti Novalta.

			Tule tänne! Löysin jotakin.

		

	
		
			12

			Björn erottaa takaansa lyhyen, tuskin kuuluvan rykäisyn. Hän kääntyy ja näkee oikeuslääkäri Laila Karlströmin astuvan ulos vaaleasta ruumiinavaussalista vihreä muovikansio kädessään. Nainen on pukeutunut valkoisiin, ja osittain harmaantuneet, tummat hiukset on sidottu tiukalle nutturalle.

			”Oli kyse Sara Forsista, eikö vain?” Laila kysyy ja oikaisee silmälasejaan.

			Esittelyjä ei kaivata, sillä he ovat tunteneet toisensa jo monta vuotta, ja Laila on yksi niistä harvoista, joita Björn arvostaa.

			Björn nyökkää ja korjaa lippalakkinsa asentoa.

			”Hm”, Laila hymähtää lyhyesti otsa rypyssä. ”En ole vielä ehtinyt kirjoittaa raporttia.”

			”Tiedän.”

			Laila katsoo kelloa. ”Minulla on pari minuuttia aikaa, joten istahdetaan hetkeksi.”

			Hän nyökkää vaaleankeltaisen seinän vierellä olevan penkin suuntaan, ja Björn istuutuu mitään sanomatta. Laila asettuu hänen viereensä ja ojentaa jalkansa kuin Birkenstock-sandaalien verhoamat koivet kaipaisivat lepoa.

			”Sara Fors on saanut voimakkaan iskun takaraivoonsa”, hän aloittaa. ”Se on johtanut kallonmurtumaan ja verenvuotoon aivokudoksessa. Vamma on vakava, mutta ei tässä tapauksessa tappava. Sitä vastoin on hyvin luultavaa, että isku on vienyt häneltä tajun.”

			Björn nyökkää hitaasti. ”Ja sitten hän hukkui?”

			”Niin”, Laila vahvistaa. ”Löydökset ilmateissä ja keuhkoissa ovat selkeät. Nainen hengitti vielä päätyessään veteen. Kuolinsyy on hukkuminen.”

			”Joku siis löi häntä päähän ja pudotti hänet mereen.”

			”Niin siinä on oletettavasti käynyt, kyllä. Tekijä on kuitenkin saattanut luulla naisen kuolleen jo iskuun.”

			”Pystytkö sanomaan mitään kuolinajasta?”

			Laila vastaa Björnin katseeseen silmänkään rävähtämättä. ”Sanoisin, että hän oli ollut kuolleena viidestä kymmeneen tuntiin, kun hänet löydettiin.”

			Oikeuslääkäri henkäisee syvään ja ottaa silmälasit nenältään. Niistä jää punaiset jäljet nenänvarteen. Hän kaivaa liinan taskustaan ja puhdistaa lasit jatkaessaan: ”Ihon kunto, ruumiinlämmön lasku ja kuoleman jälkeiset sisäiset muutokset viittaavat siihen, mitä sanoin, mutta se on silti arvio.”

			”Ei puolustautumisvammoja?” Björn kysyy.

			”Ei. Se saattaa viitata siihen, ettei hän ennättänyt reagoida ennen iskua.”

			Laila ei kohota edes kulmiaan puhuessaan, vaan jatkaa silmälasiensa puhdistamista hoikin sormin ja järjestelmällisin liikkein. Nainen on kylmä pirulainen, Björn ajattelee. Juuri hänen makuunsa.

			”Mitä myrkkyseulassa ilmeni?”

			”Se oli alustavasti negatiivinen. Ei alkoholia, ei huumeita eikä muita myrkkyjä elimistössä. Odotan loppuraporttia, mutta luulen, että vastaus tulee olemaan sama.”

			Laila kuulostaa varmalta, ja hän tapaa olla oikeassa.

			”Olisiko se voinut olla onnettomuus?” Björn kysyy, vaikka ei uskokaan siihen.

			Laila kohauttaa hartioitaan. ”Teoreettisesti kyllä, mutta se on epätodennäköistä. Vamma viittaa siihen, että se on aiheutunut metalliesineestä. Työkalusta, ehkä. Jostain, mikä ei antanut periksi osuessaan kalloon. Ei puuta. Ei muovia. Se oli kova. Ja raskas.”

			”Entä ranteissa olleet jäljet?”

			”Niin… siinäpä se.” Nyt Laila kuulostaa ensimmäistä kertaa hiukan epäröivältä. Hän panee silmälasit nenälleen ja vetää jalkansa koukkuun. ”Jälkiä on molempien ranteiden kämmenpuolella. Hiertymäjälkiä, kuin kaksi samansuuntaista viivaa ja epämääräistä punoitusta niiden välissä.”

			”Mitä se tarkoittaa?”

			”Köyttä.”

			Björn nyökkää. Havainto vahvistaa sen, mitä Ellie sanoi.

			”Milloin jäljet ovat tulleet?”

			”Vammat viittaavat siihen, että köysi hiersi ihoa, kun nainen oli yhä elossa. Jäljet ovat luultavasti tulleet lähellä kuolemaa. Sitä, kuka ne on aiheuttanut, en sitä vastoin osaa sanoa.”

			Laila vilkaisee kelloa.

			”Onko ruumiissa jotain, mikä voisi kertoa meille tekijästä? Sormenjälkiä, dna:ta, mitä tahansa?”

			”Ei, ei mitään.” Laila nousee. ”Minun täytyy jatkaa nyt matkaa. Jos sinulla on vielä kysyttävää, lähetä sähköpostia.”

			Björn nyökkää. Hän katselee, kun Laila kääntyy ja lähtee.

			”Kiitos kuitenkin”, hän sanoo Lailan selälle ja nousee.

			Björn poistuu oikeuslääketieteellisestä ja menee ulos. Hän sytyttää savukkeen ja kaivaa kännykän taskustaan kävellessään kohti parkkipaikkaa. On aika ottaa selvää ihanasta ex-miehestä, jota Saran vanhemmat tuntuvat niin kovasti arvostavan.

			Kaupungin yllä leijuva ilma on raakaa ja kosteaa. Greta ja Albert jättävät Samskolanin punaisen tiilirakennuksen taakseen. On lauantai, ovet ovat lukossa ja koulun piha on tyhjä. Greta vetää takin vetoketjun ylös ja katsoo taivaalle. Lyijynharmaa, paikallaan seisova pilvimassa työntyy talonkattoja vasten. Huhtikuu voi tarjota sekä kesäistä lämpöä että lumikuuroja. Tänään on tarjolla vain harmaata ankeutta.

			”Tiedämme, että Adèle lähti täältä pian kolmen jälkeen”, Albert sanoo. ”Ja että hän oli yksin, ainakin ystävien mukaan.”

			Greta nyökkää mietteliäästi. ”Kysymys kuuluu: tiesivätkö sieppaajatkin sen vai oliko heillä vain onnea?”

			”Voinemme olettaa, että he ovat tarkkailleet Adèlea pitkän aikaa ja opetelleet tämän päivärutiinit.”

			”Tekijä saattaa olla joku hänen tuttunsa”, Greta pohtii. ”Joku, joka esitti jotain muuta, vaikka ystävää.”

			He ovat seisahtuneet ja katsovat katua, jossa punainen auto katoaa kulman taakse.

			”Mitä katua pitkin tyttö on oletettavimmin kulkenut?” Greta kysyy.

			”Se riippuu tietysti täysin siitä, minne hän oli matkalla, ja sitähän me emme tiedä.”

			”Emme”, Greta myöntää. ”Mutta koska hänet onnistuttiin kuljettamaan pois niin, ettei kukaan huomannut mitään, hän on varmaan valinnut vähän rauhallisemman reitin. Hän on saattanut lähteä kohti Friggagatania, mutta siellä liikenne on vilkkaampaa ja ihmisiä on enemmän. Siellä kidnappaajan olisi vaikeampi siepata hänet kenenkään huomaamatta.”

			”Kameroitakin on enemmän”, Albert lisää.

			”Läppäri ja kännykkä löydettiin Gullbergsånjoesta. Voisimme ehkä olettaa, että kaappaajat sieppasivat hänet jossain matkalla täältä sinne ja heittivät tavarat kyydistä niin pian kuin mahdollista.”

			”Ehkä siis joenvartta kulkevalla kävely- ja pyörätiellä? Se on yksinäisin reitti.”

			”Tai Stampenin hautausmaalla”, Greta sanoo. ”Siellä on luultavasti vielä vähemmän väkeä.”

			He seisovat hetken vaiti. Tuuli puhaltaa puiden lomitse ja oksat natisevat. Kaukaa kuuluu hälytysajoneuvon sireenin ujellus.

			”Okei, kävellään joen tätä puolta ja tullaan takaisin hautausmaan kautta”, Albert päättää.

			He kävelevät joenviertä seurailevaa Ågångenia pitkin, ja heidän ohitseen suhahtaa pyöräilijöitä ja hölkkääjiä. Greta astelee muutaman askelen edellä katse tiukasti maassa. Pensaaseen tarttunut muovipussi lepattaa, ja sillan valot peilautuvat joesta kuin värisevät lasinsirpaleet.

			He ovat puolimatkassa, kun Greta pysähtyy viidennen kerran luullessaan löytäneensä jotakin. Nyt kivien välissä kimaltelee kuitenkin yhä. Hän kyykistyy.

			Albert seisahtuu hänen viereensä. ”Löysitkö jotakin?”

			”En tiedä.”

			Greta kumartuu, ottaa kynän taskustaan ja kaivelee varovasti. Hän oli oikeassa. Asvaltin ja nurmikon rajalla lojuu rannekoru. Se on likainen ja kuraan painunut. Koru näyttää kultaiselta, ja kimallus oli lähtöisin kolmesta vaaleasta kivestä, mahdollisesti timanteista. Tai lasista. Greta nostaa ranneketjun maasta ja panee sen muovipussiin.

			”Koru”, hän sanoo. ”Näyttää siltä, että se on lojunut tässä jo jonkin aikaa, mutta otan sen mukaan.”

			Puhelimesta kuuluu useampi hälytysääni. Björn vetää pitkän henkosen tupakastaan ja antaa savun haihtua hiljalleen ylös raakaan ilmaan. Lopulta käheä ääni vastaa: ”Haloo!”

			”Onko siellä Jörgen Fors?”

			”On. Mistä on kyse?”

			Mies kuulostaa vasta heränneeltä, vaikka kello on kohta kymmenen aamulla. Björn pyöräyttää silmiään katsoessaan taivaalle.

			”Olen Björn Carlsson ja soitan poliisista. Minun täytyy puhua kanssasi yhdestä ex-vaimoosi Sara Forsiin liittyvästä asiasta. Oletko kotona?”

			Puhelimessa tulee hiljaista. Björn erottaa raskasta hengitystä ja kahinaa kuin mies nousisi ylös.

			”Anteeksi, mutta kello on täällä viisi aamulla”, mies sanoo lopulta. ”Olen matkoilla.”

			”Kuinka kauan olet ollut siellä?”

			”Viikon, ja olemme vielä toisen viikon.” Jörgen rykäisee. ”Mutta miksi soitat? Onko Saralle sattunut jotakin?”

			Björn empii hetken. Yleensä hän ei puhuisi tällaisista asioista puhelimessa, mutta Jörgen on ulkomailla, eikä Björnillä siksi ole valinnanvaraa. Ja koska mies on matkoilla, tämä ei voi olla surmaaja, mutta tällä saattaa silti olla tärkeää tietoa ex-vaimostaan.

			”Minun täytyy ikäväkseni kertoa, että Sara on löydetty kuolleena.”

			”Mitä?”

			Björn imaisee taas savukettaan.

			”Hänet on löydetty kuolleena. Ja on erittäin todennäköistä, että hänet on murhattu.”

			Puhelimesta kuuluu käheä äännähdys, ja Jörgen yskäisee. ”Mitä ihmettä sinä höpötät, murhattu? Ei se voi pitää paikkaansa.”

			”Ymmärrän, että sitä on vaikea käsittää”, Björn sanoo rauhallisesti. ”Mutta voin vakuuttaa, että niin asia on, ja minun täytyy esittää sinulle muutama kysymys.”

			”Okei… okei, hyvä on.” Ääni on epävarma, kuin Jörgen ei olisi vieläkään oikein kärryillä.

			”Onko sinulla aavistustakaan, kuka olisi halunnut hänelle pahaa?”

			Ex-mies on vaiti. ”Ei”, hän lopulta sanoo. ”Minulla ei ole aavistustakaan. Sara ja minä erosimme jo neljä vuotta sitten. Mutta erosimme ystävinä”, hän kiirehtii lisäämään. ”Minun on todella vaikea ajatella, että joku olisi halunnut hänelle jotain pahaa. Onko kyse aivan varmasti murhasta eikä onnettomuudesta?”

			”Mitä sinä teitkään työksesi?” Björn kysyy ja vetää kiivaan henkosen savukkeestaan.

			”Tuota, olen myymäläpäällikkönä rautakaupassa.”

			”Miten se pätevöittää sinut kyseenalaistamaan minun arvioni?”

			”Ei, siis, en minä tarkoittanut…” Jörgenin ääni on epävarma.

			”Hyvä”, Björn keskeyttää. ”Koska se ei ollut onnettomuus.”

			”Mistä hänet löydettiin?” Jörgen kysyy hiljaa. ”Kotoa, vai?”

			”Ei, vaan Hovåsin uimarannalta. Hän oli huuhtoutunut siellä rantaan.”

			Jörgen henkäisee syvään. ”En tiedä, mitä sanoisin”, hän onnistuu viimein urahtamaan. ”En pysty millään käsittämään, että sellaista on tapahtunut. Että Sara on kuollut, murhattu?”

			”Tiedätkö, oliko hänellä erimielisyyksiä jonkun kanssa? Oliko joku vihoissaan hänelle?”

			”Ei, miksi olisi ollut?” Jörgen epäröi. ”Hän eli työlleen. Se oli hänelle kaikki kaikessa. Tekijä voisi olla joku työtuttu, mutta sekin tuntuu omituiselta.”

			Björn heittää savukkeen maahan ja tumppaa sen kengänpohjallaan.

			”Selvä, kiitos”, hän sanoo. ”Saatamme ottaa vielä yhteyttä sinuun.”

			Nova nyökkää Gretalle. Albert istuu jo neuvotteluhuoneessa rennosti taaksepäin nojautuneena ja rummuttaa pöytälevyä sormillaan palaverin alkua odotellessaan. He ovat juuri palanneet Samskolanin tiedusteluretkeltä, ja Greta vetää Albertin vieressä olevan tuolin pöydän alta. Hän ehtii tuskin istuutua, kun Victoria jo astuu sisään ja sulkee oven.

			”No niin”, pomo sanoo, ja näiden kahden sanan myötä kokous voi alkaa.

			”Meillä on uutta tietoa sieppaajien kirjeestä. Nova kertoo siitä”, Albert sanoo ja lakkaa rummuttamassa pöytää. ”Mutta ensin vähän lisätietoja. Työtoverimme ovat jututtaneet taksinkuljettajaa, joka vei Adèlen kouluun eilen, samoin opettajaa ja joitakin Adèlen kavereita. Kukaan ei ole kertonut mitään hyödyllistä. Emme tiedä, miksi Adèle ei lähtenyt taksilla kotiin tai minne hän oli menossa. Emmekä tiedä sitäkään, missä sieppaus tapahtui – vielä”, Albert lisää.

			Victoria nyökkää lyhyesti ja istahtaa tuttuun tapaansa pöydän päähän. Hän kääntyy katsomaan Novaa, joka on yhdistänyt kannettavansa isoon näyttöön. ”Onko sinulla meille jotain näytettävää?” Victoria kysyy.

			”On, katsokaa tätä.”

			Video von Cederien talosta alkaa pyöriä ruudulla, ja Greta nojautuu kiinnostuneena eteenpäin.

			Nova pysäyttää kuvan. ”Tämä on perheen valvontajärjestelmästä. Se on kuvattu perjantain vastaisena yönä.”

			Hän käynnistää videon taas ja näyttää sitä kuva kuvalta. Näkyviin ilmestyy mustaan huppariin ja vitivalkoisiin, yössä lähes hohtaviin lenkkareihin sonnustautunut poika. Hän ajaa sähköpyörällä von Cederien talon aidanviertä. Lukittua porttia lähestyessään poika hidastaa. Vilkaistuaan pikaisesti portin tankojen välistä hän pysähtyy postilaatikon eteen ja silmää kiireesti olkansa yli. Sen jälkeen hän ottaa takin alle piilottamansa kirjekuoren ja sujauttaa sen laatikkoon. Sitten hän lähtee taas empimättä ajamaan sähköpyörällään katua pitkin ja häipyy kameran näköpiiristä.

			”Näkyvätkö pyöräilijän kasvot kuvissa?” Victoria kysyy kumartuessaan eteenpäin.

			”Eivät”, Nova vastaa ja zoomaa kuvaa todistaakseen väitteensä.

			Valvontajärjestelmä on hintava, ja kuva on tarkka ja selkeä, mutta siitä ei ole apua. Sähköpyörää ajavalla on kommandopipo ja sen päälle on vedetty vielä hupparin huppu. Kasvot eivät yksinkertaisesti näy, ruudulla erottuu vain pari tummia silmiä.

			”Perkele”, Greta puuskahtaa pettyneenä.

			”Ei suinkaan”, Nova toteaa nopeasti ja katsoo Gretaa. ”Tiedämme, kuka hän on. Hänen nimensä on Akram Awad.”

			Greta katsoo Novaa yllättyneesti. ”Mistä sinä sen tiedät?”

			Nova hymyilee. ”Hän kätki kasvonsa huolellisesti, mutta jätti ystävällisesti sormenjälkensä kirjekuoreen.”

			Miten hemmetin alkeellista, Greta ajattelee. Mutta hyvä meille.

			”Kuka hän on?” Victoria kysyy.

			”Voisi sanoa, että Akram on jengiytymisvaarassa oleva nuorukainen. Hän on viisitoistavuotias, ja hänellä on tilillään muutamia pikkurikoksia, mutta hänellä on myös yhteyksiä Länsi-Frölundassa toimivan Z-falangenin isoihin nimiin.”

			Greta nojautuu taaksepäin tuolissaan. ”Hemmetti sentään. Jengi on siis siirtynyt nyt sieppauksiin?”

			”Outoa”, Victoria toteaa myös. ”Minun tietääkseni he eivät ole aiemmin tehneet mitään sellaista, joten meidän täytyy kysyä itseltämme, miksi he lähtivät sille tielle. Ja miksi Adèle? Toki hänen perheellään on paljon rahaa ja useimmat tietävät sen, mutta jokin yllyke heillä on täytynyt olla.”

			Nova pudistaa päätään. ”Olemme ottaneet selvää, mutta jengissä ei ole havaittavissa mitään erityistä. He ovat keskittyneet tavanomaisiin puuhiinsa: huumeisiin, kiristykseen ja tietysti rahanpesuun. Mikään ei viittaa siihen, että he olisivat alkaneet järjestää sieppauksia. Se on heille aivan uusi aluevaltaus.”

			”Vaikutusvaltaisen perheen lapsen sieppaaminen on erittäin riskaabelia hommaa”, Victoria toteaa mietteliäästi. ”Se herättää paljon huomiota. Minua ihmetyttää, ettei se pelota heitä enempää.”

			Greta puree mietteliäästi huultaan. ”Eli siis”, hän aloittaa, ”miksi he ovat päättäneet kidnapata Adèlen?”

			”Ehkei ajatus ollut alun perin heidän”, Albert sanoo. ”Ehkä he vain suorittivat sieppauksen.”

			Victoria kohottaa katseensa. ”Tilaustyönä, sitäkö tarkoitat?”

			”Juuri niin. Joku on voinut maksaa heille siitä. Joku, joka tuntee von Cederin perheen ja tietää, mitä tyttö perheelle merkitsee ja minkä arvoinen tämä on.”

			”He ovat siis olleet toteuttajia, mutta eivät aivot teon takana. Juu.” Victoria nyökkää. ”Kuulostaa uskottavammalta kuin se, että ajatus olisi Z-falangenin.”

			Greta nousee ja alkaa astella hiljalleen ympäri huonetta. ”Akram ja Adèle ovat samanikäisiä”, hän sanoo ja katsoo Novaa. ”Tunsivatko he toisensa?”

			”Luultavasti eivät.” Nova pudistaa päätään. ”He tulevat aivan eri maailmoista, mutta täysin varma en voi olla. Asia kannattaa tarkistaa.”

			Greta pysähtyy. ”Voisiko Adèlen viime kuukausien muutos liittyä jotenkin Akramiin?”

			Porraskäytävässä tuoksuu ruoka, luultavasti jokin itämainen pata. Se ei haise pahalta, mutta ei myöskään sellaiselta, mitä haluaisi ensimmäiseksi haistaa, kun astuu sisälle vuokrataloon. Greta ja Albert ovat Tynneredissä punatiilisessä, kolmikerroksisessa talossa, joka on rakennettu joskus kuusikymmentäluvulla. He ovat täällä etsimässä Akramia. Tarkkaan harkittuaan he päättivät aloittaa etsinnän pojan kotoa. Akramilla on tapana hengailla sekä Opaltorgetilla että Frölundan torilla, mutta jos he menisivät kyselemään poikaa jommastakummasta paikasta, huhut lähtisivät leviämään kulovalkean tavoin, eivätkä he ehkä löytäisi poikaa koskaan. Jos heillä on onnea, poika on kotona ja he voivat esittää kysymyksensä saman tien.

			Talossa on hissi, mutta he valitsevat portaat. He nousevat niitä nopein askelin ja ohittavat töherrettyjä seiniä ja nurkkiin heiteltyjä, tyhjäksi juotuja energiajuomatölkkejä.

			Kolmannessa kerroksessa he näkevät oven, jossa lukee Awad, ja Albert koputtaa siihen. Kun vastausta ei kuulu, hän koputtaa uudestaan. Greta seisoo vieressä ja kuuntelee, liikkuuko asunnossa ketään. Vähän ajan kuluttua turvaketju rapisee ja ovi raottuu. Kapeasta aukosta kurkistaa nainen. Hän näyttää väsyneeltä, ja hänellä on tummat renkaat silmien alla. Gretan ja Alfredin nähdessään naisen kasvot valpastuvat.

			”Mitä te haluatte?” hän kysyy epäilevästi.

			Greta arvelee, että naisella on hyvä syy olla epäluuloinen. Koska hänellä on Akramin kaltainen poika, joka on aivan vakavan jengirikollisuuden kynnyksellä, hän katsoo varmasti tarkkaan, kenelle hän ovensa avaa. Nykypäivänä väärä arvio voi tarkoittaa kuolemantuomiota.

			”Oletko sinä Maha?” Greta kysyy.

			Nainen nyökkää.

			”Etsimme Akramia”, Greta jatkaa rauhallisesti. ”On kyse asiasta, johon hän saattaa olla sekaantunut.”

			”Keitä te olette?”

			”Olemme poliisista”, Albert valehtelee.

			Nainen tuijottaa häntä. Akramin äiti näyttää empivän, mutta avaa sitten oven. Gretasta tuntuu, että Maha on ollut vastaavassa tilanteessa monta kertaa aikaisemminkin.

			”Akram ei ole täällä”, nainen sanoo lyhyesti. ”Hän on ollut omilla teillään aamusta lähtien.”

			”Voimmeko tulla sisään?”

			Nainen epäröi taas ja kiskoo hartioillaan olevaa huivia tiukemmin ympärilleen. Hänellä on turkoosi, pitkähihainen tunika ja housut, jotka roikkuvat väljästi hänen hoikalla vartalollaan. Värit ovat monien pesujen haalistamat.

			”Ehkä meidän ei kannattaisi seistä täällä käytävässä niin, että kaikki naapurit kuulevat puheemme”, Greta sanoo.

			Maha nyökkää ja perääntyy askelen päästääkseen heidät sisälle. Greta astuu kynnyksen yli Alfredin perässä ja tulee ahtaaseen eteiskäytävään. Lattialle on potkittu monta paria lastenkenkiä, ja koukuissa roikkuu erikokoisia takkeja. Televisio on päällä olohuoneessa.

			”Tiedätkö, missä hän voisi olla?” Greta kysyy pehmeästi.

			”En.” Pojan äiti pudistaa päätään. ”Hän ei puhu enää mitään”, nainen mutisee. ”Lähtee vain. Tulee kotiin, milloin tahtoo. Joskus ei ollenkaan.”

			Äänestä kuultaa suru. Maha ei olisi toivonut poikansa tekevän niin, mutta valitettavasti monet äidit tällä alueella joutuvat kokemaan vastaavaa.

			”Onko hän tänään koulussa?” Greta kysyy.

			Akram käy Önneredin koulua. Se on iso koulu, jossa on lähes tuhat oppilasta esikouluikäisistä yhdeksäsluokkalaisiin asti.

			Maha katsoo Gretaa silmät täynnä epätoivoa. ”Akram on hyvä oppilas”, hän sanoo hiljaa. ”Hänellä on lukupäätä, on aina ollut. Mutta miten hän voisi oppia, kun kukaan muu ei halua?”

			Greta nyökkää verkkaisesti. Hän tietää. Juuri siinä ongelma piilee. Negatiivinen ryhmäpaine on kuin vedenalainen virta, joka imee nuoria mukaansa silloinkin, kun he yrittävät pyristellä sitä vastaan.

			”Tiedätkö, keiden kanssa Akram liikkuu?” Greta kysyy.

			Maha kohauttaa olkapäitään.

			”Onko hänellä tyttöystävää?”

			Mahan silmät laajenevat. ”Ei!” hän huudahtaa kuin se olisi mahdotonta.

			”Et siis tiedä, onko hänellä Adèle-nimistä ystävää? Onko nimi sinulle tuttu?”

			”Ei ole.”

			Greta tarkastelee naista. Katse on vakaa, kasvoissa tai kehossa ei näy hermostunutta liikettä. Ei minkäänlaisia merkkejä siitä, että nainen yrittäisi salata jotakin. Vastaus tuli nopeasti, liian nopeasti, jotta se olisi ollut harjoiteltu. Se oli pikemminkin spontaani ja äänensävy neutraali. Greta uskoo naisen puhuvan totta.

			”Liikkuuko Akram vanhempien poikien kanssa?” Albert kysyy.

			Maha henkäisee syvään ja laskee katseensa lattiaan. ”He houkuttelevat häntä. Lupailevat rahaa. Suojelua. Mitä minä voisin tehdä?” nainen kysyy ja kohauttaa olkapäitään. ”Akram on viisitoista, melkein aikuinen. Ei hän kuuntele minua.”

			Greta tietää, että isä ei ole mukana kuvioissa. Tämä katosi monta vuotta sitten, kun ei enää kestänyt perheen elättämisestä syntyviä paineita. Hän jätti Mahan yksin esikoispoika Akramin ja tämän kolmen nuoremman sisaruksen kanssa. Mutta ehkä perheellä menee paremmin ilman isää? Mies, joka hylkää lapsensa, kun nämä tarvitsisivat häntä eniten, jättää harvoin jälkeensä mitään hyvää. Toisinaan poissaolo on helpompaa kuin läsnäolo.

			”Tiedätkö, missä Akramilla on tapailla oleskella, kun hän ei ole kotona tai koulussa?”

			Nainen empii taas.

			”Me emme ole aikeissa pidättää häntä, esitämme hänelle vain muutamia kysymyksiä”, Greta sanoo rauhoittelevasti.

			Maha vastaa Gretan katseeseen ja nyökkää sitten. ”En tiedä. Hän ei puhu enää mistään. Opaltorgetilla, ehkä. Siellä heillä on tapana viettää aikaansa.”

			Björn istuu perimmäisenä kokoushuoneessa. Pöydän ympärillä istuvat Maja Maitoparta, Ellie ja it-tutkija nimeltä Jonas, harmaa hiirulainen, joka ei ole sanonut tähän mennessä sanaakaan, istunut vain pää tietokoneen ylle painuneena. Mies alkoi heti istuuduttuaan rapistella näppäimiä kuin ne olisivat hänen uniriepunsa.

			Björn ristii käsivarret rinnalleen. Hän ei ole kutsunut palaveria koolle. Ei tietenkään. Hän on täällä vain saadakseen sen pois alta, suoritettua, ja voidakseen sitten jatkaa itse tutkintaa, sitä, millä todella on merkitystä. Se, että hänen odotetaan nyt kertovan työtovereilleen tapauksesta, on pelkkää kallisarvoisen ajan tuhlausta, sillä eihän kukaan toisista pysty kertomaan mitään sellaista, mikä auttaisi Björnin lähemmäs ratkaisua. Mutta pakko, mikä pakko.

			Hän alkaa kertoa ex-miehen kanssa käymästään keskustelusta ja jatkaa sitten aamuiseen tapaamiseen oikeuslääkärin kanssa.

			”Selvä”, Maja sanoo, kun Björn vaikenee. ”Lähdemme siis siitä, että Sara Forsia lyötiin päähän ja että hänet heitettiin sitten veteen. Kaikki viittaa murhaan.”

			”Niin”, Björn toteaa.

			”Ja olimme jo aiemmin tietoisia siitä, että kyseessä saattaa olla ryöstömurha, koska Saralla ei ollut korujaan.”

			Björn nyökkää.

			”Millainen kuva meillä on hänestä ihmisenä? Onko hänen lähipiirissään joku, joka olisi voinut olla uhkaava?”

			Björn naurahtaa. ”Ei, pikemminkin päinvastoin, ainakin hänen vanhempiensa ja ex-miehensä mukaan.”

			”Entä asunto?” Maja kysyy ja katsoo Ellietä.

			”Minä ja Björn kävimme siellä eilen, mutta emme löytäneet varsinaisesti mitään. Sitä vastoin näyttää siltä kuin hänen kotitoimistostaan olisi viety jotakin. Kirjahyllyssä on kohta, jonka pinnasta näkee selvästi, että siinä on vielä hiljattain ollut jotakin. Se on saattanut olla kansio tai asiakirjanippu, vaikea sanoa tarkalleen, mutta suurin piirtein sitä kokoluokkaa.”

			”Tarkoitatko, että joku olisi käynyt asunnossa ja varastanut sen?”

			Ellie levittää käsiään kysyvästi. ”Ehkä. Ikävä kyllä, en vain löytänyt siitä mitään todisteita.”

			”Emme siis tiedä enempää kuin että kirjahyllystä on otettu kyseiseltä paikalta jotakin pois?”

			”Emme, juuri niin. Se on varsin heppoista, tiedän. Siirtäjä voi olla Sara itse, mutta asiaa kannattaa silti selvitellä.”

			Björn on kuunnellut sananvaihtoa ääneti. Maja on oikeassa. Epäilys on seitinohut, eikä heillä ole mitään todisteita siitä, että asunnossa olisi käynyt kukaan muu kuin Sara, mutta Björnin vaisto sanoo niin, ja hän luottaa siihen.

			”Entä köydenjäljet ranteissa, olemmeko päässeet eteenpäin niiden kanssa?

			”Aion tutkia niitä lähemmin seuraavaksi”, Ellie sanoo.

			”Ei siis mitään konkreettista?”

			”Ei. Löysimme myös pienen kiven, joka oli tarttunut Saran kengän pohjakuvioon. Siinä ei ole mitään epätavallista, mutta halusin mainita sen. Se saattaisi auttaa meitä päättelemään, missä hän on ollut.”

			”Entä hänen taskustaan löytynyt matkatavaralappu?” Björn kysyy.

			”Se oli vanha ja peräisin hänen työmatkaltaan Sydneyyn Australiaan kuukausi sitten. Hän matkusteli paljon työnsä puolesta.”

			”Yhteenvetona voidaan siis todeta”, Maja kertaa, ”ettemme ole havainneet mitään, mikä viittaisi siihen, että hänellä olisi vihamiehiä. Hänen entinen miehensä ei myöskään ole voinut murhata häntä. Jäljelle jää siis mahdollisuus, että hänellä on saattanut käydä huono tuuri. Ehkä hän on todistanut jotakin tai yksinkertaisesti törmännyt väärään henkilöön.”

			Björn kiemurtelee tuolissaan. On aika päättää palaveri nyt. Homma ei etene.

			”Kaikki voi olla silkkaa sattumaa, kuten sanot. Tarvitaan vielä paljon, ennen kuin voimme sanoa mitään varmuudella.” Björn antaa katseensa kiertää huonetta. ”Palataksemme siihen, mitä todella tiedämme, virtausten, tuulen suunnan ja ruumiinlämmön perusteella näyttää todennäköisimmin siltä, että Sara Forsin ruumis on heitetty veteen jossain Askimsvikenin lahden tienoilla.”

			Hän pitää pienen tauon harkitessaan, kannattaako yrittää selittää enempää, mutta jatkaa sitten: ”Kuten varmaan ymmärrätte, ei ole kyse mistään pikkulammikosta. Siltoja, kallioita, satamia, yksityisiä venelaitureita, tuhansia paikkoja, joissa surmaaja on voinut hankkiutua eroon ruumiista kenenkään näkemättä paskaakaan.”

			Björn oikaisee hiukan selkäänsä ja heilauttaa kättään painottaakseen sanojaan. ”Kollegamme koputtelevat oville. Keräämme valvontakameratallenteita satamista, silloilta, rannoilta ja purjehdusseuroilta. Tähän mennessä mitään ei ole löytynyt, mutta se ei tarkoita, että antaisimme periksi. Tutkintaan menee vain aikaa.”

			”Hyvä, Björn”, Maja sanoo ja hymyilee.

			Björn katsoo pomoaan ja puree hammasta. Maja Maitoparran kehut eivät merkitse hänelle mitään. Moinen on vain hemmetin ärsyttävää, lähes loukkaavaa.

			”Ehdittiinkö uhri ilmoittaa kadonneeksi ennen kuin ruumis löydettiin?” Maja kysyy.

			”Ei. Hän työskenteli kotona perjantaisin, mutta ei ilmaantunut missään vaiheessa etäkokoukseen, johon hänen oli määrä osallistua”, Björn sanoo. ”Kollegat yrittivät tavoitella häntä.” Björn nojautuu taaksepäin ja rypistää otsaansa. ”Heidän mukaansa se ei ollut Saran tapaista. Hän oli yleensä täsmällinen ja hoiti työnsä, mutta silti kenenkään hälytyskellot eivät soineet. Sellaista saattaa tapahtua, ihmisiltä jää joskus kokouksia väliin, varsinkin jos he tekevät töitä kotona. Joku saattaa olla sairas tai viipyä hammaslääkärissä, tai sitten nettiyhteys ei toimi. Ja vanhemmat puhuivat Saran kanssa samana iltana, jolloin hän katosi. He eivät olleet ehtineet edes huolestua.”

			”Kuka näki hänet viimeiseksi?”

			”En tiedä, mutta hän oli töissä torstaina. Olen nyt menossa sinne jututtamaan henkilöstöpäällikköä.”

			Maja kääntyy Jonaksen puoleen. ”Onko Saran kännykässä tai tilitiedoissa jotain huomionarvoista?”

			”Ei”, mies vastaa päätään pudistaen.

			”Hänen aiemmasta elämästään ei myöskään löydy mitään sellaista kuin parisuhdeväkivaltaa, uhkailua tai velanperintää, mitä kannattaisi tutkia lähemmin”, Björn kertoo ja yrittää päättää palaverin, joka on jatkunut jo aivan liian pitkään.

			”Eikö hänellä ollut miesystävää?”

			”Ei minun tietääkseni, mutta jos oli, saan sen kyllä selville.”

			Maja laskee kätensä pöydälle. ”Hyvä, lopetetaan tähän. Björn lähtee Saran työpaikalle. Missä hän oli töissä?”

			”Cederma-nimisessä kosmetiikkayrityksessä.”

			”Kyllä ennen oli hitosti paremmin.” Mies on lyhyt ja laiha, ja hänellä on ahavoitunut, ryppyinen iho ja aurinkolasit. ”Silloin täällä sai istua kaikessa rauhassa rehdillä kunnon puupenkillä ilman kaikkea uutta ja kummallista.”

			Miehen vieressä istuva toinen mies nostaa pullon huulilleen ja sanoo sitten jotain, mitä Greta ei ymmärrä, koska hän kuulee vain takaansa kantautuvan käheän naurun. Hän ymmärtää kuitenkin pultsarien tarkoittavan sitä, että tori on uudistettu.

			Opaltorgetin ympäristö on luokiteltu riskialueeksi, josta kunta haluaa tehdä sekä turvallisemman että viihtyisämmän. Greta toivoo, että siinä onnistutaan, vaikka tietääkin, kuinka vaikeaa perusteellisen muutoksen aikaansaaminen on. Göteborgissa on iso jengirikollisuusongelma. Ampumiset, räjäytykset ja kostoiskut ravisuttavat kaupunginosaa toisensa perään. Aikaisemmin jengin jäsenet hankkivat suurta arvostusta murhaamalla itse. Nyt siihen rekrytoidaan lapsisotilaita. Tenavia, jotka ovat niin nuoria, etteivät voi joutua vankilaan, mutta riittävän vanhoja kyetäkseen käyttelemään asetta. Lapsia kuten Akram – ja heitä löytyy tällaisilta alueilta.

			Poliisi tekee parhaansa, mutta silti väkivalta yltyy. Värvätyistä pojista ja yhä useammin myös tytöistä tulee vain nuorempia, väkivaltaisempia ja vaarallisempia. Greta ei tiedä tarkalleen, mihin Akram kyseisen maailman hierarkiassa sijoittuu, mutta yksi asia on varmaa, poika ei ole lähelläkään huippua. Jos olisi, Akram ei olisi toiminut juoksupoikana ja toimittanut kirjettä.

			”Tuolla”, Albert sanoo ja nyökkää.

			Läheisen leikkipaikan vieressä olevalle betonitasanteelle on kokoontunut viisi nuorta poikaa. Aurinko kurkistaa pilvien lomasta, mutta tuuli on pureva ja puhaltaa talojen välistä niin, että takit lepattavat. Pojissa on jotain rauhatonta. Heidän katseensa kiertävät aluetta kuin he vartioisivat sitä. Näin pitkän matkan päästä Greta ei erota, onko Akram heidän joukossaan. Kaikilla on collegehousut ja hupparit ja kädessään kännykät, lippalakit on vedetty otsalla silmiin asti. Greta ei ole vieläkään varma siitä, että Z-falangen olisi siepannut Adèlen, koska se olisi jotain aivan muuta kuin jengin tavanomaista toimintaa, mutta jotenkin Akram on sekaantunut juttuun.

			Greta ja Albert lähtevät kävelemään poikajoukon luo. Heidän lähestyessään poikia pari näistä kohottaa päätään ja luo heihin nopean, epäilevän katseen. Muut ovat kuin eivät olisi huomanneetkaan heitä, mutta silti heidän jutustelunsa katkeaa.

			Yksi pojista ottaa esiin tupakan. Hän koukistaa käsiään sytyttimen ympärille, vetää pitkän henkosen ja puhaltaa savun ilmaan. Toiset seisovat heti hänen takanaan kuin odottaisivat hänen ohjeitaan. Hän on ilmeisesti joukon johtaja.

			”Etsimme Akramia”, Albert sanoo.

			Poika katsoo heitä, mutta Greta ei näe katseessa mitään. Poika imee tupakkaansa, ja hänen tummat silmänsä ovat täysin tyhjät. Onko poika pilvessä, Greta miettii, vai onko tämä aivan turtunut?

			”En mä tunne ketään Akramia.” Poika vetää vielä henkoset. ”Tunnetteks te jonkun Akramin?” hän kysyy olkansa yli, ja kaikki pudistavat päätään.

			”Luulen, että tunnette”, Greta sanoo.

			Poika kääntyy hänen puoleensa.

			”Relaa, eukko”, poika sanoo ja hymyilee ivallisesti paljastaen katkenneen etuhampaan. Sitten hän katsoo taas Albertia kuin tämä olisi merkityksellisempi ja se, joka tekee päätökset.

			”Mitä toi haluaa?” poika kysyy ja nyökäyttää leukaansa Gretan suuntaan.

			Greta tietää, että poika yrittää provosoida, mutta kyllä Gretakin sen pelin taitaa.

			”Jutella kanssasi, ääliö”, hän sanoo yhtä ylimielisesti kuin poika hänelle.

			Poika kiehahtaa heti ja astahtaa kiivaasti häntä kohti. Pojan kasvot ovat niin lähellä, että Greta tuntee tämän hengityksestä huokuvan pistävän tupakanhajun. Greta ei kuitenkaan liikahdakaan ja vaistoaa nyt pojassa pienen epävarmuuden. Tällaista poika ei ollut odottanut.

			”Sinuna en tekisi noin”, Albert varoittaa.

			”Fuck you”, poika ärähtää ja heittää tupakantumppinsa maahan kääntämättä katsettaan Gretasta.

			Nyt hänen katseensa ei ole enää tyhjä. Silmissä salamoi, samoin kuin pojan kädessä. Greta ennättää huomata sen ennen kuin poika hyökkää. Greta käännähtää nopeasti ja ehtii melkein väistää ennen kuin tuntee kivun kyynärvarressaan veitsen lävistäessä ihon.

			”Helvetti”, hän sähähtää.

			Hän oli aliarvioinut pojan. Tämä ei olekaan pelkkä tyhjä kuori, joka on ties missä huumepöllyssä, vaan osaa käsitellä veistä ja on nopea.

			”Peräänny!” hän kuulee Albertin huutavan ja näkee silmänurkastaan, kuinka yksi pojista on vetänyt esiin pistoolin.

			Hänen edessään oleva poika huitoo veitsellä samaan aikaan, kun laukaus kajahtaa. Joku ulvahtaa, mutta Greta ei näe kuka. Hän keskittyy täysillä väistelemään iskuja.

			”Vitun äijä”, karjahtaa nuori ääni.

			Albert tokaisee vuorostaan: ”Minähän käskin sinun perääntyä.”

			Greta empii sekunnin murto-osan, mutta toteaa Albertin pärjäävän yksinään, sillä hänellä on tarpeeksi tekemistä. Hän heittäytyy eteenpäin ja iskee pojalta jalat alta. Se on pojalle uutta, ja tämä huudahtaa yllättyneesti. Sitten poika makaa yhtäkkiä selällään ja haukkoo henkeä. Silti hän ei irrota otettaan veitsestä, vaan yrittää huitaista Gretaa uudestaan, mutta Greta kiskaisee veitsen pojalta ja painaa sen tämän kurkulle.

			”Kysyn uudestaan”, hän sanoo vaimeasti ja painaa terää kovemmin pojan kaulaa vasten.

			Veitsi on terävä ja viiltää ihoa niin, että kaulasta vierähtää veritippa. Greta voisi painaa vielä vähän kovemmin. Hänen tekisi mieli painaa huomattavasti reippaammin, sillä hän on raivoissaan, mutta tämä saa riittää. Poika on kookas, häntä isompi, mutta silti pelkkä pikkupaskiainen. Tämä ei voi olla kuin viisitoista, korkeintaan kuusitoista.

			Greta kohottaa katseensa tarkistaakseen tilanteen. Yksi jengin pojista pitelee kättään, ja Albert osoittaa häntä pistoolilla. Muut ovat perääntyneet askelen verran. Greta tajuaa, mitä on tapahtunut. Ase oli lauennut Albertin ottaessa pyssyn sillä osoitelleelta pojalta. Greta irrottaa otteensa pojasta ja nousee sulavasti seisomaan.

			”Sanokaa Akramille, että haluamme jutella hänen kanssaan”, Albert sanoo ja antaa katseensa viipyä joka pojassa. Sitten hän viskaa käyntikortin, joka lentää ilmassa kuin paperilennokki ja laskeutuu asvaltille yhä maassa makaavan pojan viereen.

